Lusyomo nko Kuzunda! Print\nLusyomo nko Kuzunda!\nGeorge Müller wakali mwaalumi wakazyi kabotu makani aalusyomo. Aciindi cimwi walo wakati, “Ime ndakaaba buumi bwangu boonse kuti nditondezye muntu mbwanga wacita zinjaanji kwiinda mumupailo alusyomo.” Mwami Yahuwah wakamuzula mumoyo wakwe kuti atalike kuyaka maanda aakukkalila bamucaala akusungila bana baingaila anze mumigwagwa yaku Bristol, England aabo batakwe kwakukkala. Kajisi buyo masheleni obile (50 maseenti) munkomo yakwe, George Müller wakakanza kuti atobele ncaakaambilwa ku Mwami. Walo taakazyi pe kuti naa mali aakuyasya ŋanda ayoozyila kuli, pele eeco tiicakamulesya kulibambila nkaambo tiicakali cintu cimutunusya kubula mali pe. Walo wakalizyi kale kuti kuyanda kwa Mwami Yahuwah ninzi. Aboobo, wakali mulimo wa Mwami Yahuwah kuti amutondezye nzila yakuyaka ŋanda eeyo. Mulimo wakwe wakali buyo wakuteelela.\nGeorge Müller (1805-1898), Silumamba wa Lusyomo wakasimpe, wakasyoma kuti kubaa cisyomyo cokwa Yahuwah cakali cintu camasimpe mbuli kubaa cintu mujanza lyako, kufumbwa nokuba kuti kacili cakulya cili mukkabati nokuba mali aali munkomo yamali\nMüller wakatola zintu zyoonse zyakali mumoyo wakwe kuli Elohimu wabulemu. Walo wakazyibide kale kutaambila muntu naba omwe ncaakabulide – alimwi wakalaa zintu zinjaanji nzyaakabulide nokuba boobo. Walo wakali kwaambila buyo Taata Wakujulu alikke. Kwiinda mulusyomo lwakwe lwakulitolaansi akulibombya moyo, Mwami Yahuwah wakamugwasya kuyaka maanda mapati osanwe , aayakidwe amabwe, alimwi aakonzya kusunga bamucaala bali 2,000 aciindi comwe.\nBumwi buzuba, Müller wakabula mali aakuuzya cakulya cakusanina bana mbaakali kusunga. Eelyo naakacifugeme kumwi kapaila, akulazyika zyoonse zyakamulemede kumoyo kunembo lya Taata wakujulu, akulisakatizya muzisyomyo zyokwa Taata kasyoma amoyo wakwe woonse, wakamvwa muntu umwi kakonkomona kumulyango wakwe kalaa cipego camali. Mbombubo Mwami Yahuwah mbwaakamutondezya alimwi kuti Walo ulasunga zisyomyo zyakwe. Nkabela bana bakapegwa cakulya ncibakeelede aciindi ceelede.\nMukuya kwamyaka, walo wakapegwa zyuulunzuma zyamadola aakubelesya mumulimo wakwe mupati – zyoonse eezyo zyakacitika kakwiina kwaambila muntu naba omwe zintu nzyaakabulide, alimwi bunji bwazintu eezyo zyakali kuyandika cakufwamba. Müller wakaaba buumi bwakwe kukuyubununa bubotu anguzu zya Mwami Yahuwah kuli boonse aabo basyoma buyo jwi Lyakwe akusyoma zisyomyo zyokwa Elohimu. Walo wakaibaluka kuti masunko aleelede kusikila kufumbwa muntu uuyanda kuyumya akubaa lusyomo lutazungaani.\n“Kwiiya lusyomo luyumu nkuzunda masunko mapati manjaanji.” Müller wakati. “Ime ndakaiya lusyomo lwangu kwiinda mukwiimikila nji akataa masunko mayumu ncobeni.”\nKwakaambwa kuti lusyomo nkasamu kakonzya kukomena cakufwamba kuti kasaninwa kabotu, alimwi lusyomo lwa Müller lwakatondezya masimpe aali mukaambo aaka. Kufumbwa naa ncintu nzi cakamukatazyide aciindi cili buti, Müller wakasala buyo kusyoma mu Mwami Yahuwah. Walo wakati, “Wasyomezyegwa kuti yebo weendela antoomwe Anguwe akulungumana kuli Nguwe, kolangila lugwasyo luzwa kuli Nguwe, Walo kunyina pe nanga wakutyompya pe.” Lusyomo lwa Müller lwakali buyo nkaambo kakunjila mubuyumuyumu bwiindene akusala kuzumanana kusyoma nokuba kuti wakanjilide manyongwe aali buti. “Ikuti Mwami wandityompya mebo, inga eeco caba ciindi citaanzi kundicitila boobo,” mbwakaamba oobo.\nYahuwah taakalesya kana kasimbi kasyoonto kaku Isilayeli kuti kabbigwe akuuzyigwa mubuzike, pele wakabelesya bumboni bwa kana aako kuti bube bumboni Bwakwe mucisi coonse kwiinda muli Silumamba Namaan. (Cakazumizyigwa aba Darrel Tank, darreltank.com.\nMangwalo azwide twaano tunjaanji, twaambilizya Mwami Yahuwah mbwaakali kulanganya bana bakwe bakali kuyandisya zyanyika. Kaambo keni kakupeda kaano komwe-komwe kalembedwe mu Bbaibbele, nkakukulwaizya lusyomo mumyoyo yabasyomi. Kutalikila kumaleele aakuvwuna bana ba Isilayeli kulwizi Lusubila, kusikila ku kaano ka mukamufu ooyo wakayungizyilwa mungwimba cakuti limwi wakamanizya kubbadela zikwelete zyakwe, aaya makani woonse ookwa Yahuwah, ayelede kukulwaizya kubikka lusyomo akusyoma muli Nguwe kuti, ooyo wakacita maleele aayo kubantu Bakwe mumisela yakainda, asunu buno buzuba uciyandisya kucitila bantu Bakwe mbweenya aabo basyoma muli Nguwe.\nKufumbwa mwanaa Yahuwah lyoonse ulanjila mumasunko aamukatazya mubuumi bwakwe. Daniele wakatolwa mubuzike akuzibwa naakali kukkala munkuta yabasinkondonyina acisi ca Juuda. Joseph wakaangwa munzila iitaluleme. Joobo wakazimininwa bana bakwe boonse, buvwubi bwakwe aciimo cakwe mubuzuba bomwe. Esther wakatolwa buzike kuzwa kumukwasyi nkwaakazyalilwa akuyookwatwa kumwami uukomba mituni ooyo wakalaa myaka minjaanji kucembaala kwiinda nguwe!\nYahuwah talesyi zintu zibyaabi kucitika pe. Ba Hebulayo 11, ncibalo cizwide “Basyomeka balaa Mpuwo”; citutondezya mukonzyanyo atalaa mukonzyanyo wabantu aabo bakali kunga nibakasikilwa mapenzi aakatazya ncobeni, balo bakazwidilila akuzunda masunko aabo – kuleka buyo munguzu zyabo beni, pele mukulazyika ansi zyoonse akuyaamina muzisyomyo zyokwa Yahuwah. Aaba mba Basikalumamba ba Lusyomo.\nNguni wakazunda masi manjaanji kwiinda mulusyomo, nguni wakaleta bululami, wakabamba zisyomyo, wakajala makanwa aabasyuumbwa, wakalesya mulilo kuumpa, wakazwela cceba libosya, wakabulide nguzu pele wakayumyayumya akupegwa nguzu, wakazwidilila munkondo, wakatandaanya basinkondonyina bamuzwakule? Alimwi bamwi bamakaintu bakatambula bayandwa babo bakafwide akubusyigwa kuzwa kulufu: alimwi bamwi bakatundululwa akusubulwa, kakwiina kulilesya kunjila ntenda yalufu; kutegwa bakabusyigwe kuzwa kubafu: alimwi bamwi bakatundululwa akunongwa akukwabbaulwa, inzya ncobeni, akwaangwa akuwaalwa muntolongo: bakaumwa mabwe, akunyongolwa akati, bakasunkwa, bakajayigwa acceba: bakaingaila kabasamide zipaya zyambelele azipaya zyampongo: kabatakwe munzi wakukkala, kabatundululwa, akupenzyegwa; (aabo nyika eeyi tiiyakali kubeelela kukkala muli njiyo:) bakaingaila munkanda, alimwi amumalundu, amumimena amumpako zyaanyika. . . . Aboobo sunu mbuli mbotuzingulukidwe kkumbi lya bakamboni banjaanji boobu, atulazyike ansi kufumbwa mukuli uutulemena, acibi cituzingaila abuzuba, nkabela atubalike musinzo uuli kumbele lyesu, katulangide ku Mufutuli [Yahushua] ooyo wakatalisya akumanizya lusyomo lwesu . . . . (Ba Hebulayo 11:33-12:2, KJV1)\nItwaano twamu Bbaibbele tuyiisya kuti cintu cini ncabulide muntu; lusyomo lwakusyoma zisyomyo zyabulemu bwakujulu. Aayo masunko amakatazyo aasikila muntu, ncecikolo cakwe ca Kujulu ooyo muntu cimuyiisya kusyoma akubikkila lusyomo. Inguzu zya Mwami Yahuwah nzinji kapati cakuti zilakonzya kutujanya kufumbwa ncotubulide. Nzipati kapati kulesya kufumbwa ntenda yakavwumbu. Cilikke cintu citusinkila ncakuti naa muntu ooyo ulayanda kubelesya lusyomo lwakwe nkaambo “Zintu zyoonse zilakonzya kucitilwa muntu ooyo ulaa lusyomo.” (Maako 9:23, TEV) “Pele kuti kakwiina lusyomo, ncintu citakonzyeki kumukkomanisya Walo, nkaambo ooyo uuboola kuli [Elohimu] uleelede kusyoma kuti Walo nkwali ncobeni, alimwi Walo nguulumbula boonse aabo bamuyandaula amoyo woonse.” (BaHebulayo 11:6, NKJV)\nMumazuba aano aamamanino mumusela wanyika, ootu twaano twamu Bbaibbele twakapedwa kuyumyayumya lusyomo lwa basyomeka. Bantu bokwa Yahuwah beelede kwiimikila kunembo lyanyika yoonse kabajisi kasimpe katayandigwi, kasimpe ka Nsabata yabuzuba bwaciloba eeyo iijanwa kubelesya kkalenda lyansiku. Boonse aabo bazyi kuti beelede kubamba mulawo wane balafwambaana akuzyiba kuti, kuti kacili ncintu cipati ciyandika kukomba mubuzuba bumwi busalidwe, nkabela alyalo kkalenda libelesyegwa kubalila kusikila kubuzuba oobo, lyeelede kuba kkalenda liluleme kubalila ciindi.\nNkaambo nyika iliswaangene kubelesya kkalenda libelesya zuba luzutu alimwi lilaa mvwiki iizinguluka kakwiina kuyozya, eelyo muntu nasala kuti atalike kubelesya kkalenda liimpene, eeco cimuletela twaambo tunjaanji ntwaatakali kulangila kumusikila. Cintu cini bantu banji ncobayoowa kukomba mu Nsabata yamasimpe yamu Bbaibbele ncakuti inga basweekelwa milimo akubula mali. Eeci, kumamanino ciletela ntenda kuli baabo balaa zikwelete nzyobaciyanda kubbadela: Maawe mebo, mbuti mbwentikabbadele mootokala wangu? Hena bayoondinyanga ŋanda yangu kuti ibbadele mootokala? Ino mali aazikwelete zyakucikolo njokwaajana kuli? Ma! Nobantu mebo zyandimana mubili zikwelete zyavwulisya!\nZyoonse eezyi nzintu zilaa kaambo ncobeni. Bunji bwesu tobantu bokwa Yahuwah, tulilangene azintu zyamusyobo ooyu mubuumi buno. Cintu cini ncabulide muntu uuli mukooze aaka, ndusyomo – lusyomo lutakonzyi kuzungaanyigwa, nokuba kuti julu lyawa ansi. Cimwi cintu Mufutuli Yahushua ncaakali kwiinduluka kwaamba ziindi zinjaanji, cakali cakuzula batobeli Bakwe kubula lusyomo kwabo: “Muyoowa nzi nywebo, Inywe nomulaa lusyomo lusyoonto?” (Mateyo 8:26) “Webo olaa lusyomo lusyoonto, nkaambo nzi ncodonaika boobu?” (Mateyo 14:31) “Lulikuli lusyomo lwako webo?” (Luka 8:25)\nPele mukwiimpanya, kufumbwa nkwaakajana lusyomo, mpoonya aawo Walo nkulumbaizya muntu ooyo wakalaa lusyomo. “Omusimbi mwana, kokkazyika moyo; sunu lusyomo lwako lwakuponya.” (Mateyo 9:22) “O mukaintu, lusyomo lwako ndupati: akube boobo kuli nduwe mbweenya mbuli mboyanda.” (Mateyo 15:28) “Koya nkogama; lusyomo lwako lwakuponya.” (Maako 10:52) Yahushua wakali kuyanda kuyiisya kuti Mwami Yahuwah wakaangulikide buyo kubeleka mulimo mubuumi bwamuntu kweelanya alusyomo ndwabelesya muntu ooyo.\n“Lusyomo” ndibbala liide kufusailwa ooku akooku muzikombelo zinjaanji, pele ndibbala litanamvwisyigwa kabotu kuti ninzi lusyomo. Lusyomo teesyi mbwalimvwide muntu pe. Kanjaanji bantu baladonaika kuti mipailo yabo inga tiiyatambulika kuti tiibalimvwa kukondwa, pele ooku takuli kubaa lusyomo pe. Ndileelyo yebo nolimvwide kufweluka akubula nguzu naa koyoowede, kotakkedwe moyo; eelyo yebo nolaa buusu, kuleka kulikkomanisya; eelyo nobulide nguzu, kuleka nolaa nguzu; ndendilyo eelyo yebo mulimo wako nuuli wakubelesya lusyomo lwako.\nLusyomo lwini lwamasimpe ndoolu: “kusyoma; kuzumina [kuzuminizya] mumizeezo yako aako kasimpe nkowaambilwa awumwi, akukkazyika moyo munguzu abulemu bwakwe, kakwiina bumboni bumbi buyungizya waawo ; kusala kuti eeco cintu ncaakwaambila umwi nokuba ncaapeda bumboni kuti ngamasimpe.”2 Lusyomo nkuzumina buyo Mwami Yahuwah ncaamba mujwi Lyakwe; ooko nkusala kusyoma kuti eeco ncaakwaambila, Walo uyoocicita ncobeni nkaambo kakuti Walo ngu siluyando alimwi Walo ulaa nguzu zyoonse, kakwiina kupegwa bumboni buyungizya waawo.\nBumwi buzuba, umwi sikalumamba waba Loma, wakalomba Yahushua kuti amusilikile mutwanga wakwe.\n[Yahushua] wakati kuli nguwe, “Ime ndaboola ndizyoomuponye.”\nAmvwe boobo, sikalumamba wakaingula akwaamba kuti, Omwami, Ime nsyeeleli kuti yebo uboole amunzi wangu: kwaamba buyo jwi lilikke mpoonya mutwanga wangu ulapona. Nkaambo ambeyo ndimuntu ulaa nguzu atalaa basikalumamba: kuti ndamutuma umwi kuti koya, nkabela walo ulaunka; alimwi kuli umwi kuti, koboola, walo ulaswenena; alimwi kumutwanga wangu kuti, kocita eeci, nkabela walo ulacicita. Kwaamba buyo jwi lilikke, mpoonya ulaba kabotu”\nEelyo [Yahushua] naakamvwa boobo, wakakankamana akwaambila baabo bakamutobede kuti, “Ndimwaambila ncobeni inywe kuti, Ime nsyeningajana lusyomo lupati boobu, nee kutali mucisi ca Isilayeli. . .”\nMpoonya [Yahushua] wakati kuli sikalumamba, “Koya nkogama; alimwi mbweenya mbosyoma, akucitwe boobo kuli nduwe.” (Mateyo 8:7-10, 13)\nEelyo sikalumamba naakali kukumbila Yahushua kuti amugwasye, Mufutuli wakamwiingula mpeenya aawo kuti: “Ime ndaboola.” Sikalumamba wakalibilika. Walo taakali kulangila muna Isilayeli kuti inga wazumina kulyata tende mulubuwa lwakwe ooyo wakali muntu munamasi. Walo wakaingula cakufwamba kuti, “Peepe kaka. Utalipenzyi kweenda musinzo kuzyoosika kumunzi wangu. Kwaamba buyo jwi lilikke nkabela mutwanga wangu ulapona..”\n“Oolo,” mbwakaamba Yahushua, “ndolusyomo.”\nMangwalo nde Jwi lyokwa Yahuwah lini mbweenya mbulyakali kwaambila majulu azintu zyoonse kuti zibe. Eelyo yebo nosyoma kuti Jwi lyokwa Yahuwah lilaa nguzu zyakucita ncolyaamba, alimwi nosala kusyoma kuti eeco Walo ncaamba, uyoocicita ncobeni, yebo ubelesya lusyomo lwako. Ncencico eeci bantu bokwa Yahuwah ncobabulide kwiinda zintu zyoonse eelyo nobalangene amapenzi aabafulusya boonse aabo bayanda kulemeka Mulengi wabo kwiinda mukukomba mu Nsabata Yakwe.\nCintu cibotu ncakuti, lusyomo ncipego cizwa kuli Yahuwah! Walo wakapa muntu uuli woonse lusyomo lunji lwakuti asyome kuti eelyo nalomba kuyungizyilwa ncabulide, inga wayungizyilwa. Pele kutegwa lusyomo lwamuntu lukomene, lweelede kusunkwa akusolegwa kusikila lwatalika kuba cibelesyo cabuumi bwamuntu abuzuba. “Swebo tulizyi kuti zyoonse zintu zicitikila antoomwe kuti zibote . . .” (BaLoma 8:28) , aboobo nokuba kuti kwacitika cintu cili buti, inguzu zikonzya kusandula zyokwa [Yahuwah] zilabamba zintu kuti zilibonye akululamikwa kazilibonya. Lusyomo lyoonse lubelekela muntu kumugaminina, nkaambo makanze ookwa [Yahuwah] kuti bana bakwe babaa lusyomo luyumu lutazungaani mubuumi bwabo.3\nYahuwah ulizyi kuti yebo uyandika kubaa lusyomo. Ilikke nzila yakuti yebo ubaa lusymo luyumu mbuli lusimpidwe atalaa bbwe kuti Mwami Yahuwah inga wakubamba yebo lwako kukugaminina, nkukunjizya mumapenzi aatakonzyi kubambululwa anguzu zyamuntu wanyama. Taakwe makani naa penzi eelyo ndyakutandwa mulimo kuti wabamba Nsabata, nanka cikwelete cinga cakufulusya akukusweesyela ŋanda yako, nokuba kusweekelwa mootokala wako kuti wamaninwa mulimo ngovwola mali aakubbadela zintu eezyo: kuti nilyali penzi ndyokonzya kubambulula, naa umwi muntu ngozyibene limwi ndyakonzya kukugwasyilila kubambulula, eeco inga tiicakugwasya kukuyakila lusyomo lwako pe.\nKufumbwa penzi ndyolangana nkaambo kakuti wasala kuteelela, Mwami Yahuwah ulaazyi makani woonse. Isunko lyomwe-lyomwe “lyakabambwa cigaminina” kuti liyake lusyomo muli nduwe akuti yebo uyaamine mumaanza ookwa Taata wa Kujulu, kutegwa ukakonzye kwiinda mumazuba aacizya kumbele. Cilainda kubota kuti wanyangwa ŋanda yeebeka akudula kapati akukkala mukaanda kalaa zyuli lyomwe nokuba kukkala munkalaki kulaale adolopo, kwiinda kuti yebo unyansye kuyanda Kwakwe Yahuwah kulembedwe mujwi Lyakwe. Balikke aabo bakkala maumi aabo kabateelela lyoonse mbabakonzya kulikankaizya muzisyomyo zyakwe.\nYahuwah wakapa zisyomyo zikonzya kukugwasya kufumbwa ntenda yakavwumbu njanjila akupa kufumbwa ncabulide muntu. Eelyo yebo noomanizya kucita kufumbwa ncokonzya kucita mukuteelela kuyanda Kwakwe, mulimo wako lino ngwakusala kusyoma muli Nguwe nkaambo Walo ngu Yahuwah Leza wako uutakonzyi kukubejela. Kuti nikwanyina mapenzi aatakonzyi kubambululwa abantu, lusyomo lwako mu Bwaabi Bwakwe inga tiilwakomena pe. Aayo masunko ngolangene cino ciindi alaa mulimo wakukupa ciindi cakuti yebo usole lusyomo lwako kutegwa lukomene! Kutinikwanyina kusunkwa, lusyomo inga kalutakomeni mbweenya mbuli minyemfu mbwiitakonzyi kukomena kuti muntu katabeleki mulimo uusola minyemfu eeyo.\nNkaambo muntu omwe-omwe ulangene zintu ziimpene zimugaminide, kuli malailile aagaminide muntu ooyo. Kuli kaambo keni mapenzi aako webo ncotakonzyi kwaabambulula nokuba kuti ulijisi zyoonse mbuli mali aakuti ubambuluzye mapenzi aako. Mwami Yahuwah tayandide kuti bantu bakugwasye ceeco Walo ncayelede kukwaabila. Yahuwah tazumizyide muntu naba ni nokuba nkamu, mbuli ya WLC, kuti ikupe bwiinguzi akukupa mali aakubambuluzya kufumbwa penzi ndyobanjide bana Bakwe pe. Mapenzi aako akabambilwa kukugwasya kuti yebo ubaa lusyomo muli Yahuwah, kuleka kuti uyaamine mubusongo bwa balongwenyoko, nokuba mubuvwubi bwabantu bamwi pe.\nAayo masunko aakukopa mizeezo alakonzya kukutilimuna moyo kwiinda cintu cili coonse ncotanabwene; nintenda ncobeni. Pele kutegwa yebo wiinde muli ngawo, yebo nzila njoyelede kwiinda nja kuteelela akusyoma. Makanze ookwa Yahuwah aaluzyalo musunko noliba buti, lyoonse ngakukukwela akukuswenya munsi Lyakwe.\nMwami [Yahuwah] kunyina pe nayookutantamukila limwi: Pele nokuba kuti wakulekela kuti ubaa buumba, pele uyookuumbulizya kweendelanya aluzyalo lwakwe lunjaanji. Nkaambo walo talekeli caali kuti muntu alicise nokuba kuusisya bana babantu (Malilo 3:31-33)\nMwami Yahuwah ulakonzya kuzimaanya cikwelete cako. Walo ulakonzya kulenga mali kuti ajanike munkomo yako. Pele eeco inga tiicakukomezyela lusyomo lwako alimwi lusyomo ncecintu cipati ncobulide. Lilikke eelyo penzi litakonzyi kubambululwa munguzu zyamuntu nolibambululwa abulemu bwakujulu, ndendilyo lusyomo lwamuntu nolukomena.\nAayo mapenzi aakucumba kapati ngayaayo ngotulimvwa kuti twaliletela tobeni kwiinda mukusala zintu ziteelede kucitwa mbuli yaaya:\nTiitwakeele kuyaka ŋanda mpati, iidula boobu.\nIme nsyeekeelede kukweleta cikwelete eeci.\nTwakeelede kuubamba uulya mootokala wakacembeede, kuleka kuula mupya.\nNkaambo nzi ncitwakakweleta mali manji boobu aakucikolo?\nEelyo muntu nalemba akuganta mapepa a KUSYOMYA kuti uyoobbadela cikwelete, kuli mulawo waamba kuti, ikuti yebo toozuzika jwi lyako, yebo toolemeka Mulengi wako. Kunyina muntu weelede kubula lusyomo mubusololi bwaluyando lokwa Yahuwah kuti ooyo muntu watandwa mulimo nokuba kwaalilwa kubbadela zikwelete. “Amulange, hena janza lyoka [Yahuwah] lilifwiinsyidwe, cakuti talikonzyi kuvwuna na; nanka kuti kutwi kwakwe kulisinkide cakuti, takonzyi kukumvwa.” (Izaya 59:1) Swebo tuceelede kuteelela akumutobela, nokuba kuti tatumvwisyide kaambo keni ncatusolweda mumanyongwe ngotunjila.\nEezyo zintu nzyokatazyigwa kapati kwiinda muli nzyizyo, nzyeziyandika kapati kutegwa tululamike ziimo zyesu. Kunooli awalo Mwami Yahuwah uyanda muntu wakupa bumboni mbuli Joobo, ooyo uunga wazumanana kusyomeka akubaa camba nokuba kuti zyaubauba nanka kuti zyayuma buti zintu. Kunooli eeco ncecinga cagwasya kufutula miya yabantu bamwi kuti yebo wainda mucimvwule calufu.\nNokuba kuti twalinjizya mumanyongwe azintu zituleba eezyo Mwami Yahuwah nzyatayandide kuti tucegwe akulisanganya muli nzizyo, tucikonzya kuboola kuli Taata akupaila muzina lya Mwanaakwe kuti Walo atupe busongo bwakubona nzila iitakwe ntenda yakweendela.\nYahuwah wakasyomya busongo kuli boonse bamulomba.\nKuti kakuli umwi akati kenu uutajisi busongo, ooyo akumbile [Elohimu], ooyo uupa kubantu boonse cakwaabisya, alimwi tabwenteli pe; alimwi ciyoopegwa eeco kuli nguwe. Pele weelede kulomba mulusyomo, katadonaiki pe. Nkaambo ooyo uudonaika uli mbuli mayuwe aamulwizi aazumbaana akutonkaikwa aguwo. Ooyo muntu atayeeyi kuti inga watambula cili coonse kuzwa kuli [Yahuwah]. Muntu uuli mumizeezo yobile tatonkomene muli nzyacita zyoonse pe. (Jemusi 1:5-8)\nYahuwah ulaa busongo bwakutwiingula mipailo yesu mbweenya mbuli mbotumukumbila. Ncintu cikonzyeka kuti kubula mali, kutandwa mulimo, kunyangwa ŋanda nokuba kusweekelwa bulemu kuti caba cintu cilikke mu Busongo buteeli bwakujulu eeco cikonzya kujokolosya muntu kuti atalike alimwi kuyaamina mu Mwami Yahuwah. Kuti eeco kacili cintu ncopenzyedwe cino ciindi, kozumanana kusyoma kukkazyika camba kumwi koyibaluka kuti Yahuwah ngu Taata waluyando lwakukuyanda yebo mbuli kalungu kaamoyo.\nWalo uyoosanina lutanga mbuli mweembezi wambelele;\nWalo uyookungilila bana bambelele ajanza Lyakwe,\nAlimwi akubungilila bana bambelele akuboko Kwakwe,\nAkubakumbatila acamba Cakwe,\nAkubasolweda kabotu-kabotu aabo bajisi bavwanda.\n(Izaya 40:11, NKJV)\nNcintu citakwe ntenda kusyoma mu Mwami Yahuwah muziindi zyoonse, kumwi kozyi kuti walo unookusolweda lyoonse buyo eelyo nolisalila kubona mazuba aacizya kumbele mbuli mbwaabwene Walo, akubona makanze aabulemu ngacita mumaumi eesu.\nInguzu zya Singuzyoonse zilatabilila kufumbwa cisyomyo ncaakasyomya Walo. Aboobo, kunyina kulilekelela muntu naba ni mukukaka kuteelela – nokuba kuti ooko kuteelela kwakuletelezya kusweekelwa ncito yako, ŋanda yako, mootokala wako, bulemu bwako, cikwati cako nokuba buumi bwako.\nHena yebo ulisunkidwe? Walo ulakonzya kukuvwuna. Hena yebo tokwe nguzu? Walo ulakonzya kukuyumyayumya. Hena yebo walicisa? Walo ulakonzya kukuponya. [Yahuwah] “ulakonzya kubala nyenyezi zyoonse;” alimwi “Walo ulakonzya kuponya bauside mumyoyo yabo, akusilika zicisa zyabo.” Intembauzyo 147:4, 3. “Kamuboola kuli Ndime,” nkokutamba Kwakwe. Kufumbwa cintu ncolibilika cikusunka akukuzingaila mumizeezo, kocilazyika ansi kunembo [Lyakwe]. Muya wako uyoolibambila kuti wiinde mucintu eeco. Yebo uyoojulilwa nzila yakuti ulizambulule kuzwa kumasampu amapenzi. Mbweenya mbozyi kale kuti tokwe nguzu alimwi uluubukide, mbweenya buyo mbonga wabaa nguzu munguzu Zyakwe. Eelyo Mikuli niikulemena kapati, azyalo zileleko zyakulyookezya mbozyibede eelyo nowaalila zyoonse zikuminya ali Yooyo Uukubwezela Mukuli. Kulyookezya ooko [Mufutuli] nkwakusomba kupedwe atalaa milazyo imwi, pele eeyo milazyo ilisalazyidwe kale. Eeyo milazyo boonse bantu njobakonzya kutobela kakwiina kuminwa. Walo ulatwaambila bwini mbotukonzya kujana kulyookezya muli Nguwe.4\nAabo bateelela Mwami Yahuwah muzintu zyoonse, balaa lwaanguluko lwakutaminina kufumbwa cisyomyo cakasyomezyegwa a Luyando luteeli. Mibuzyo yako ayibe buyo yakuti, Ninzi Mwami Yahuwah ncalailila? alimwi Ninzi ncasyomezyede Walo? Kuti kozyi zintu eezi, yebo inga wateelela comwe akusyoma cimwi.\n• Utayoowi kukumbila kuti ujatilwe ciindi cakubbadela cikwelete. Mwami Yahuwah ulakonzya kubeleka munzila eeyo\n• Utabaa nsoni kulangaula mulimo wabili.\n• Utatyompwi kuti weelede kulilesya zintu zimwi, kuulisya ŋanda akukondwa kokkede mukaanda kasyoonto kakonzya kubbadelwa kufwambaana. Eelyo nokunyina wuula maanda mumakwebo, Mwami Yahuwah inga wakutumina muntu wakuula ŋanda yako.\n• Eelyo nokuna milimo alimwi nokwiina uunjizya milimo, Yahuwah ulakonzya kucengulula zintu kuti ujane mulimo.\nYahuwah ulekela mapenzi aamuntu omwe-omwe kuti amugwasye kuyaka lusyomo lwakwe. Eelyo lyeelede kuba penzi lipati kwiinda ndyokonzya kubambulula nkaambo eeco ncecintu cikonzya kukutola kuli Nguwe kuti akakupe bwiinguzi. Ndileelyo buyo bwiinguzi nobwasika kwiinda mulusyomo amumipailo, lusyomo lwako nolukonzya kukomena. Musunko lili lyoonse amukutundululwa, yebo kobona buyo kuti eeco nciindi cibotu cakupaila.\nMangwalo alaa cijuzyo cakukopolozya penzi lili lyoonse ndyojisi kutegwa yebo ukonzye kuteelela: “Amukkomane lyoonse, akupaila kakwiina kulekezya, muzintu zyoonse amupe kulumba.” (1 Batesalonika 5:16-18) Isunko lilula kapati, kuti lyatambulwa cakulitolaansi alimwi mulusyomo, lilakonzya kukkazyika moyo, kuletela luumuno, akusyomezyegwa kuti Mwami Yahuwah ulibwene, ulimvwide alimwi ubelesya zintu zyoonse kuti yebo ukabaa buumi bubotu kukabe kutamani.\nCharles Spurgeon (1834-1892) wakakambaukila bantu bainda 10,000,000 mubuumi bwakwe, kakulwaizya bantu aabo kusyoma mu Jwi lya Singuzuzyoonse\nCharles Spurgeon, similimo ooyo wakalwana bupaizi bwalwiiyo lwabuleza lwabazangi, wakalemba kuti:\nBalombwanama abamakaintu bakakumbila cintu ku Mwami [Yahuwah], alimwi bakatambula cintu eeco; bakasika kucuuno cabulemu, akutondezyegwa cisyomyo, akwaamba kuti tabakwe kwaatuka kusikila bazuzikilwe, mpoonya bakapiluka kuzwa kucuuno cabulemu cokwa [Yahuwah] kabali bakomi muli Singuzuzyoonse; nkaambo mupailo nguuzungaanya janza lyeendelezya nyika. “Mupailo ngo munyemfu wa Mwami [Yahuwah],” mbwaakaamba umwi, “nguuputausya janza Lyakwe;” alimwi mbocibede oobo. Ncobeni, mumupailo, amunguzu zyamoyo wamuntu uusyomeka, kuli kuzuzikwa kubotu mukampango kakuti, “Walo uyoobikka nguzu muli ndime.” . . . Koya, omuna Kristu, nkaambo eeci ncecisyomyo cako kuti, “Walo uyoobikka nguzu muli ndime.”\n“Nokuba kuti nsyekwe Nguzu, pele munguzu Zyakwe,\nIme ndakonzya kucita zintu zyoonse .”5\nKunyina muntu uulaa bwiinguzi kumibuzyo yako yoonse. Nkamu ya WLC ayalo tiikwe bwiinguzi kumapenzi aako. Nciindi cibotu kuti yebo weende mulusyomo akubona Yahuwah mbwakonzya kukubambulwida zintu zikupenzya. Mupailo ncecibelesyo cako cakulikwabilizya nolwana sinkondonyoko.\n[Yahuwah] waamba kuti, “Kondiita Ime mubuzuba nopengede.” Intembauzyo 50:15. Walo utamba ndiswe kuti tumuletele zintu zitupa buumba azintu nzyotubulide, akubula lugwasyo lwabulemu kwesu. Walo ulatukulwaizya kuti tubinde kupaila. Kufumbwa buyo mapenzi mbwaabbukila, swebo nkumudoomweda Walo kufumbwa cili mumoyo eeco cikuminya ncobeni. Kwiinda mumipailo yakulitolaansi, swebo tutondezya bumboni bwakuti tusyoma muli [Elohimu]. Kubula zintu kwesu ncecitupa kuti tupaile ncobeni, aboobo Taata wesu wakujulu uleetezyegwa namvwa kufwekemba kwesu.\nKanjaanji aabo bafubaazyigwa nokuba kupenzyegwa nkaambo kalusyomo ndobatobela, balasunkwa kuti bayeeye kuti Mwami [Yahuwah] wakabasulaika. Mumeso aabantu, balangwa aanga mbantu batazwi busu batakonzyi kubikkilwa maanu. Kulangila atala, kubaanga bazundidwe kale abasinkondonyina. Pele tabeelede kusofwaazya mizeezo yabo pe. Ooyo wakapenga kupengela mbabo, ooyo wakatupengela kufumbwa cituusisya akutupenzya, kunyina pe naakabasulaika.\nBana bokwa [Yahuwah] tabasiidwe kabali balikke kabatajisi cikwabilizyo. Mupailo nguuputausya janza lya Singuzuzyoonse. . . .\nKuti swebo twalyaaba maumi eesu kumulimo Wakwe, swebo tatukonzyi kunjila mupenzi eelyo Mwami [Yahuwah] ndyatalibambide kubambulula. Kufumbwa mbocibede cintu cituzingaide, swebo tulaa Musololi uutweenzya munzila yesu; kufumbwa cintu cakulibilika, swebo tulaa Mulailizi wakasimpe; kufumbwa cintu cituusisya, cituletela buumba, nokuba kulendelelwa, swebo tulaa Mweenzuma uutuumbulizya. Kuti twalubizya katutakubwene, [Yahushua] tatusiyi katuli tolikke. Ijwi lyakwe, lilamvwika cakusalala kakwiina cisinkila, kalyaamba kuti, “Ime ndime Nzila, ndime Kasimpe, alimwi ndime Buumi.” Johane 14:6. “Uyoovwuna babulide eelyo namvwa nkobalilauka; amucete awalo, ayooyo uutajisi mugwasyi.” Intembauzyo 72:12.\n[Yahuwah] waamba kuti Walo ulalemekwa abaabo baswena munsi Lyakwe, aabo bamukutaukila mulimo cabunkutwe. “Yebo O Mwami Yahuwah, kopa luumuno lwini kuli baabo baimvwi mulinduwe, nkaambo basyoma Nduwe.” Izaya 26:3. Ijanza lya Singuzuzyoonse lilitambikidwe kumbele kuti litusolwede. Kamuya kumbele, mbwaamba [Mufutuli]; Ime ndamutumina lugwasyo. Nkaambo ncomulomba mulombela bulemu bwazina Lyangu, aboobo muyootambula ncomukumbila. Ime njoolemekwa kunembo lyabaabo balangila kuti inywe mwaalilwe cakucita. Balo bayoolibonena jwi Lyangu kalizunda mubulemu. “Zyoonse zintu, kufumbwa ncomukumbila mumupailo, kamusyomede, inywe muyoocitambula.” Mateyo 21:22.\nBoonse aabo bapengede nokuba baabo batundululwa, abalilauke kuli [Yahuwah]. Kocenguluka kuzwa kuli baabo balaa myoyo miyumu mbuli lubulo, akulyeetezya ku Mulengi wako. Kunyina naba omwe uutandwa ooyo uuboola kuli Nguwe kalaa moyo uulitolaansi. Kunyina mupailo uutamvwugwi nokuba kusweeka. Akataa nyimbo zyabangele bakujulu, [Yahuwah] ulamvwa kulilauka kwamuntu wiinda kubula nguzu. Swebo tulalongolola zyoonse zili mumyoyo yesu notulijalide kuzyuli, tulapetekezya mupailo eelyo notweenda munzila, nkabela majwi eesu alasika kucuuno cabulemu ca Mwami wamulengalenga woonse. Majwi eesu anooli taamvwiki kumatwi aabantu, pele taakonzyi kuzimaana akuleka kumvwika pe, nokuba kuti kaali akataa makwebo aawo aali coongo. Kunyina cikonzya kuzimaanya kuyandisya kwamoyo wamuntu. Kulaimpuka atalaa congo camigwagwa, atalaa kupyopyongana kwamakunga aabantu, akwiimpuka kuyoosikila kunkuta zyakujulu. Ngu [Yahuwah] ngotukananina, aboobo imipailo yesu ilamvwugwa ncobeni.\nKuti yebo kolimvwide kuti ulimubisyi uutakwe mpindu, utayoowi kumwaambila mulandu wako Mwami [Yahuwah]. Walo Lwakwe wakapa [Mwanaakwe] kuti abe cituuzyo cazinyonyoono zyanyika, Walo wakapengela mulandu wamuntu uuli woonse. “Ooyo watakalesya Mwanaakwe, pele wakamulekela kuti abe cituuzyo cesu toonse, mbubuti mbwanga Walo taatupa buyo zintu zyoonse kwiinda muli Nguwe?” BaLoma 8:32. Hena Walo takonzyi kuzuzika jwi libotu eelyo ndyatupede kutukulwaizya akutupa nguzu?6\nOoyo muntu uukuletela Nsabata yamasimpe inga katali muntu uukugwasya mumapenzi aako kuti cikuubaubile kutalika kutobela Nsabata eeyo. Kuteelela, mubwini, ncintu cilaa muulo. Yahushua wakazumina masimpe aaya eelyo Walo naakapandulula kuti: “Kuti kakuli muntu naba omwe uuyanda kunditobela Ime, aliimye zyoonse lwakwe, akubweza ciciingano cakwe abuzuba, akunditobela Ime.” (Luka 9:23, NKJV) Ciciingano eeco boonse ncobeelede kulikulika nciciingano ca kuteelela – alimwi nciciingano ncobeni nkaambo cilalema. Muntu omwe-omwe ulaa ciciingano cimugeme alikke – cakabambilwa zintu nzyabulide muntu ooyo kutegwa akonzye kukomena mulusyomo lwakwe.\nYahushua wakasalazya ncobeni kucenjezya kuti, kujana bulelo bwa Kujulu inga kwayandika kusiya zintu zyoonse. Kuleka buyo kuyanda kusiya zintu eezyo pele kusiila limwi zintu zyoonse.\nAlimwi, bulelo bwakujulu buli mbuli cintu ciyandisi cakasisidwe mumuunda, eeco ncaakajana mwaalumi umwi akucisisa; aboobo nkaambo kakukkomanina cintu eeco, wakaunka akuyoowuzya zyoonse zintu zyakwe akuula muunda ooyo.\nAlimwi, bulelo bwakujulu buli mbuli musambazi ooyo wakali kuyandaula mabwe mayandisi aankaya, ooyo muntu naakajana buyo bbwe lyomwe lidulisya, wakaunka akuyoowuzya zyoonse nzyaakajisi akuula bbwe eelyo. (Mateyo 13:44-46, NKJV)\nLufutuko ncipego citaulwi, pele kunyina naba omwe uukonzya kuzumanana kunyansya uukonzya kubaa lufutuko. Nkaambo kakuti zintu zyoonse zilipedwe kale zyakuti boonse bakonzye kuzunda, kunyina muntu uunga walilekelela kuti wasweeka pe. Kaambo keni bantu ncobatayandili kubweza mukuli waciciingano wakuteelela Jwi, nkuliyanda akulisumpula. Balo bayandisya maanda aabo kwiinda kukkala mutwaanda tusyoonto. Balo bayandisya kutembaulwa nkaambo kakubeleka milimo iivwolwa mali manji. Balo tabayandi kusampuka nkaambo bamaninwa nokuba kutandwa mulimo kuti balezya kubbadela zikwelete zyabo.\nNcintu cuubauba kuli Yahuwah kuti akubambulwide mapenzi aakufulusya aayanda kukujaya. Buvwubi Bwakwe tabweezyeki! Nokuba boobo, ncintu cilemu kubabisyi kubaa lusyomo muli Nguwe. Yahuwah kunyina nanga wakusinikizya yebo kuti ubikkile lusyomo lwako muzisyomyo Zyakwe. Mbuli Yooyo uuyanda lwaanguuko, Walo usiila nduwe kuti ulisalile. “Mulusyomo, kuli mumuni munjaanji kuli baabo bayanda kusyoma alimwi kuli zimvwiide zinji zisinkila baabo batayandi kusyoma.”7\nKolisalila omwini kuti usyome Mulengi a Munununi wako. Buumi butamani bulayandika kwiinda zintu zyoonse, nokuba kuti wasweekelwa zintu zyako zyoonse. Kokkomana lyoonse, muzintu zyoonse kopa kulumba, kobwene kuti kufumbwa cicitika, eeco ncintu cikukulwaizya kuti upaile. Kunyina mulundu mupati cakuti Walo takonzyi kuudadula; kunyina musinzo mulamfu cakuti tuukonzyi kweendwa. Walo uyoomvwa mipailo yako alimwi uyoolulamika zintu zyoonse cakuti, kumamanino eezyo ziyooba zileleko zyako zipati.\nYAHUWAH atalaa Mulundu\n"Kufumbwa uuzyalwa muli Yahuwah nguukoma nyika. Aboobo ooku nkokuzunda kwakakoma nyika, lusyomo lwesu."\n(1 Johane 5:4, Mangwalo aala Mazina Aabambuludwe)\n1Tumpango twa Mangwalo toonse tuzyila mu KJV pele buyo kuti kakulembedwe bumbi.\n2“Lusyomo,” American Dictionary of the English Language, Noah Webster, 1828.\n3Oswald Chambers, My Utmost for His Highest.\n4E. G. White, Desire of Ages, p. 329.\n5C. H. Spurgeon, “Lusyomo kaluzundana aBukandu.”\n6E. G. White, Christ’s Object Lessons, pp. 172-174.


Amagidoni: Nkondo yakulwanina Kupaila Print\nAmagidoni: Nkondo yakulwanina Kupaila\nInkondo ya Amagidoni, mbweenya mbuli caando ca munyama, lyoonse ncintu ciyeeyelwa munzila zinjaaanji ziindene kapati. Eeli bbala lini liletela zifwanikiso zya bujayi kumizeezo ya muntu, mbuli manyongwe akufwanyauna kufumbwa cilibonya atalaa nyika. Kuzwa mutwaano tulaa mpuwo mucipekupeku ca Left Behind , kusikila kumulongo mulamfu wazipekupeku zyaku Hollywood, bantu banji balabbeja akuyeeyela mboyeelede kuba nkondo yamisela eeyi. Mbweenya mbuli “caando ca munyama”, yoonse mizeezo eeyo ililubide, nkaambo tabamvwisyide bwini kuti kaambo keni kataaluka misela ya zyuulu zyamyaka, kali atalaa makani aa kukomba. Nkondo ya Magidoni ninkondo iicaalizya kujala nkondo yakali kulwanwa kale eeyo njaakatalisya Lusifa naakalidunda kuti uyookkala atalaa Mulundu wa Mbungano, Mulundu wa bantu bapaila wa Mo’edim.\nIbbala lini lyakuti Armageddoni liyubununa musyobo wankondo eeyi. Ndibbala litajanwijanwi mumilaka yabantu alimwi libelesyedwe buyo ciindi comwe mu Mangwalo. Nokuba kuti Ciyubunuzyo tiicakalembedwe mumulaka waci Hebulayo,(1) eeli bbala lyakazyila kumabala aaci Hebulayo obile aaswaanganyidwe. Ibbala litaanzi ndya har (#2022); eelyo liiminina kuti “mulundu.” Basicikolo tabamvwene ncoliiminina bbala lyabili liswaanganyidwe kuli leelyo. Bamwi basyoma kuti eeli ndibbala lyakuti #4023: Megiddo, izina lyabusena bumwi mucisi ca Palestine. Ipenzi liliko mu busanduluzi oobu ndyakuti, ikuti muntu umwi waunka kubusena bwa Megiddo, kunyina mulundu uuliko okuya pe! Mubwini, kuli buyo cibanda cipati: “Musena wa Megiddo.”(2)\nBasicikolo bamwi basyoma kuti ibbala lyabili ndyakuti #4150: mo’ed. Eeli ndebbala lyeelela. Armageddoni, har mo’edim, Mulundu uukonzyenye a Mulundu wa Mo’edim ooyo Lusifa ngwaakanyonokela akutaminina kuti nguwakwe, kanonzomene atalaa Mulundu wa Mbungano, akutembaulwa mbuli kuti walo ngo leza.(3) Aawa mpiilulila ncobeni kulwanwa nkondo, lyoonse kabalwanina bupaizi akukomba.\nMpoonya kuzwa waawo sibwaamu uutantide munyama natondezyegwa kuti ngu “Bbabbiloni Mupati wa Maseseke,” kulibonya mungele wane, kainduluka kwaambilizya mulumbe wakucenjezya ngwaakapedwe mungele wabili. Pele aciindi eeci, ooku kucenjezya kuloompololwa mujwi lipati kuti:\nMusyule lyazeezi ndakabona mungelo umwi kafuuma ansi kuzwa kujulu. Wakali kumweka bulemu bupati, aboobo nyika yoonse yakamweka akaambo kakubala kwakwe. Wakapozomoka ajwi pati wati, “Wawa, wawa Bbabbuloni munzi mupati! Waba busena bukkala myuuya mibi! Waba ciyobwedo camyuuya yoonse iisofweede, aciyobwedo cabayuni basofweede boonse, basesemya. Nkaambo masi woonse akanywa waini wabukali bwamamambe aakwe. Bami boonse bamunyika bakacita bumambe anguwe, abalo basambazi bakavwuba kwiindilila akaambo kazisusi zyakwe zinji.” Mpawo ndakamvwa jwi limbi lyakazwa kujulu lyakati, amuzwe muli nguwe, nobantu Bangu! Tamweelede kulisofwaazya anguwe, tamweelede kusubulwa anguwe! Nkaambo zinyonyoono zyakwe zili lundene ziyanda kusika kujulu kwini. Yahuwah waiyeeya milandu yamukaintu ooyu. (4)\nKwiinda mukubelesya kkalenda lya lweeno lya leza uusisidwe, “woonse masi akakolwa waini” wa Bbabbuloni. Kunyina muntu wiindidwe kumbali mumulumbe uucenjezya cakusinizya boobu.. Nokuba boobo, luzyalo lwabulemu lucitambikidwe kuli baabo Mwami Yahuwah mbaita mujwi libombe kuti “Mbantu Bangu.” Moyo waluyando luteeli uciyandisya kuti bantu Bakwe bamvwisisye makani woonse kutegwa boonse bayanda, basale kutobela Nguwe. Ooko kubambulula kkalenda kuyandika mazubaano, nkwakupiluka ku nzila yakasimpe yamu Bbaibbele yakubalila mazuba akupima ciindi. Mukubambulula Nsabata, kulayandika akubambulula kkalenda.(5)\nNcintu cuubauba kuli baabo balelekedwe amumuni mupati wamoza kulidunda, kabayeeyela kuti balaa kasimpe koonse kayandika kuti bakafutulwe. Nokuba boobo, Izaya 58 ufundumene kwaamba kuti: bantu bokwa Yahuwah balilubide: “Mboobu mbwaamba Mwami Yahuwah ulati, “Ompolola canguzu, utaleki pe. Pozomokesya mbuli mweembo. Ambilizya kubantu Bangu zyabuzangi bwabo, baambile baluzubo lwa Jakobo zinyonyoono zyabo”(6)\nSimalelo wa Mulengalenga woonse ukombelezya muntu kuti atondezye bantu Bakwe zinyonyoono zyabo! Cilisalede kuti aabo baambwa muluyando kuti “mbantu Bangu”, mbabaabo balibwene aanga kunyina cibyaabi ncobacitide, mbuli mbokapandulula kampango katobela aawo: “Pele buzuba abuzuba aaba bantu balandiyandaula kabayandisya kuzyiba nzila zyangu mbuli kuti musyobo uucita ziluleme, uutanasiya malailile aa Leza wabo. Balandikumbila mbeta ziluleme, balayandisya kuswena aafwiifwi kuli Yahuwah”(7) Nokuba boobo, nokuba kuti balitondezya kuba bana-kristu caantangalala, pele kuli cintu cilubide kapati muli mbabo: bakasulaika mulazyo wa Mulengi wabo.\nIpobwe lya mulawo ngubaasulaika, ndya kukomba mubuzuba bwamasimpe bwa Nsabata. Eeci ncecitondezyo akataa Nguwe ambabo ncibaasowela kumbali. Bunji bwa bana-kristu aabo bakomba mu Nsondo basyoma ncobeni kuti Nsabata yakapedwe buyo bana ba Isilayeli. Kunze lya masimpe aakuti Nsabata yakapedwe ku Malengelo kakutaninga zyalwa bana ba Isilayeli, Paulu mwaapositolo wabantu ba masi,(8) wakagaminina kwaambilizya kuti boonse aabo batambula Kristu mbabayookona cisyomyo caapegwa mbweenya mbuli balunyungu lwa Abrahamu.(9) Aboobo, zintu ziyandika kuti bakakone cisyomyo, nkuteelela milawo yabulemu, mbweenya kubantu ba masi mbuli ku lunyungu lwa Isilayeli.\nMbuli mbokwatondezyegwa kale, cisi ca Isilayeli cakainduluka kuzanga akucita bupaizi bwakulumbaizya leza uusisidwe, Saturn, awalo Isilayeli wamazubaano, walunyungu luna Isilayeli a Isilayeli wamu moza, bacizumanana mubuzangi oobo; “Nyika yasofwaazigwa abantu bayo tabaswiilili milawo; basotoka mbeta akutyola cizuminano citamani.”(10) Insabata yakabambwa a Mulengi Lwakwe mwini kuti ibe citondezyo cakutobela milawo ya bulelo Bwakwe:\nUbaambile Baisilayeli kuti, 'Muleelede kububamba buzuba bwa Nsabata, nkaambo buzuba oobu mbwacitondezyo akati kangu andinywe alimwi abalunyungu lwanu, kutondezya kuti mebo nde Mwami Yahuwah ndakamucita nywebo kuba bantu bangu. Aboobo muleelede kububamba buzuba bwa Nsabata, nkaambo bulasalala kulindinywe. Kufumbwa muntu uutabubambi akubusalazya uleelede kujaigwa. Muntu woonse uubeleka mulimo mubuzuba bwa Nsabata uyoogwisigwa akati kabantu bokwabo.(11) Muleelede kubeleka milimo yanu kwamazuba aali cisambomwe, pele buzuba bwaciloba mbuzuba bwakulyookezya, bulasalala ku Mwami Yahuwah. Kufumbwa uucita mulimo mubuzuba oobo uyoojaigwa. Baisilayeli baleelede kububamba buzuba bwaciloba, mumazyalani woonse aayooboola akububamba kuti bukabe cizuminano citamani. Mbwacitondezyo citamani akati kangu a Baisilayeli, nkaambo kakuti mebo nde Mwami Yahuwah, ndakalenga julu anyika mumazuba aali cisambomwe, nkako mubuzuba bwaciloba ndakaleka kubeleka, ndakalyookezya.(12)\nEelyo pobwe lyabulemu nolisulaikwa, kufumbwa cicitwa mubupaizi oobo inga caba cintu buyo citakwe bulemu nokuba citakwe zileleko. Muli Izaya 58, bantu bakatongooka kuti, “Nkaambo nzi ncotuliimya cakulya . . . mpoonya yebo kwiina notubwene?”(13) Eelyo ziyanza zyabupaizi bwabo nozitakwe zileleko amoza, balo batalika kutamikizya akutongookela Mwami Leza Yahuwah, kabamutamikizya kuti, “Wabaanzi, Yahuwah? Nkaambo nzi ncotabikkili maanu kukukomba kwesu? Hena tobwene zyoonse nzyotukucitila kukombelezya Nduwe? Ino zyili kuli kayi zileleko nzyookatusyomya?”\nTaata ubaingula kuti, Walo uyandisya bupaizi buzyila mukati kamoyo oobo buletela zileleko nzyobalangila bantu.(14) Atalaa makani woonse aaya, nokuba boobo, kaambo keni nka kuzyokela kubupaizi bwamasimpe akubambulula pobwe lyabulemu amilazyo eeyo yakasowelwa kumbali: mbuli kujokolosya kupaila mubuzuba bwaciloba bwamasimpe bwa Nsabata oobo buli mu kkalenda lyamasimpe lyamu Bbaibbele. Musela wamamanino upedwe mulimo mupati wakujokolosya Nsabata abusena mpoyeelede kuba, kayiimvwi kumbelaa nyika yoonse akwaabanya kasimpe kalibotela aaka. “Bantu bako bayooyakulula matongo aakale-kale, basikubukulusya bwaanda mbabayoobukulusya ntalisyo zyamazyalani aakale zyakooledwe; nkabela muyokwiitwa kuti, Babambululi bacintu caalubide, basikubukulusya maanda aakawa atuzila twawo”(15)\nOoyu mulimo uupedwe zyalane lyamamanino: ecino nciindi cibotu cakulemekezya Mulengi wabo kwiinda mukuyobolola akujokolosya luzyibo lwa kkalenda lilikke atalaa nyika likonzya kujana Nsabata yamasimpe. Mpoonya citobela waawo ncisyomyo ciinda zyoonse kubota mu Mangwalo, cisyomyo cizuzikwa buyo kuti watobela milawo akuteelela:\n“Mwami Yahuwah ulati, “Kuti naa mwabubamba buzuba bwa Nsabata, akuleka kucita nzyomuyanda mubuzuba oobu, kuti naa mwabucita mbuli buzuba bupati bulemenede ku Mwami Yahuwah, cakuti kamuteendi nyendo akutacita mbuli mbomuyanda akwiide kukanana zyabuyo, muyootangala mu Mwami Yahuwah ndiyoomucita kuti mukalemekwe munyika, eelyo muyoolikkalila munyika eeyo njindakapa sikale wanu Jakobo kuti ibe lukono lwakwe, 'Mebo lwangu nde Mwami Yahuwah ndime ndaamba(16)\nIkuti muntu walyaaba mukuyanda kwakwe cakumaninina, kabamba Nsabata akwiisetekanya, akulemekezya Mulengi wakwe, ooyo muntu uyoosaninwa antoomwe abaabo bayookona lubono lwa Jakobe, wisi wakwe mumoza. Kunyina cisyomyo cimbi ciinda kukulwaizya bulangizi mbuli ceeci kuli baabo bakazwa mvwi buumi boonse kabatakubwene kuti batozya mipailo yabo kuli leza uusisidwe. Izina lya Jakobe liiminina kuti “ooyo waatula”, ndizina lyeelela muntu wakatambula cileleko ca mutaanzi kuzyalwa kumwi kalicengeezya kuli wisi wakoofweede kuti ngo mutaanzi kuzyalwa.(17) Ibbala lyakuti “ooyo waatula” liiminina: “kutola busena bwa [cintu cimwi]; kwaatula, kapati kwiinda mukusinikizya canguzu, kunyengelela, nokuba kwiinda kunsaa maanu; kudadula nokuba kuzyula kutegwa ubikke cintu cimwi mucibaka cacintu citaanzi.”(18)\nNi “ŋanda ya Jakobe” yiitwa kuti ililekelele zibi nziyaacita. Nsabata yamasimpe nce citondezyo cakuti Mulengi mupati, Yahuwah, usalazya bantu Bakwe. Tacili cintu cikonzya kusalazyigwa mubuzuba bumwi butasetekene bwa lweeno pe. Aboobo, ooyo leza uusisidwe nguwakacita mangwemba aakubikka mazuba aakwe kutegwa atalike nguwe kukombwa mbuli leza, akwaatula Nsabata yamasimpe yabuzuba bwa ciloba. Boonse bantu bakomba kubelesya kkalenda lya lweeno, kabazyi kabotu nokuba kuti kabatakubwene, abalo bapangana cilongwe kumvwana aa leza uusisidwe kuti babbe akwaatula Nsabata abusena mpiiyelede kuba. Eeci cishinshimi cili muli Izaya cakapegwa myeelwe yamisela kuzwa Jakobe naakatambula cileleko ca bulemu bwa kujulu: izina lipya, ncitondezyo ca kulekelelwa cinyonyoono, ciimo cisalazyidwe. Nkaambo zina lyakwe licibelesyegwa mukaambo aaka, eeco ncintu cilaa makani mapati, nkaambo cijisi cisyomyo kuli baabo mazubaano basotoka mulawo wa Nsabata.\nEelyo Jakobe naakapiluka kumunzi wa Cannani, naakamanizya kukkala makumi obile aamyaka abaacisyanina, walo wakamvwa kuti Esau uzyaakuswena kutozya nkwaakabede kajisi kakamu kalumamba kasyoonto; kwiina kudonaika kuti wakakanzide kujokezya nkaambo kacileleko ca mutaanzi kuzyalwa eeco Jakobe ncaakamubbida myaka minjaanji yakainda musyule. Eeco cakali ciindi cikankamya mubuumi bwa Jakobe. Naakatumizya mukwasyi wakwe kumbele abanyama bakwe mbaakavwubide kuti balanduke kalonga ka Jabboku, “Lino Jakobo naakacaala alikke, kwakasika muntu wakatalika kutingaana anguwe.”(19) Kunyina wakazunda mukutingaana ooku, pele nikwaatalika kusalazya kuyaa kubucedo, Jakobe wakaibaluka kuti busiku boonse wakali kutingaana a Mungele uusunga Cizuminano.(20)\nEelyo walo naakalangisya akubona Yooyo ngwaakali kutingaana limwi, wakamukombelezya kuti amupe cileleko. “Mpoonya Walo [mungele] wakabuzya kuti, “Ino nduweni?” Jakobo wakati, “Ndime Jakobo.” Mpoonya wakati, “Lino tociyooyitwi limbi kuti Jakobo nkaambo watingaana a Leza abantu, nkabela wazunda, nkaako unootegwa Isilayeli.”(21) Izina lya sikwaatula lyakacincwa kuzwa kuli leelyo lyakali kumwiibalusya cinyonyoono cakwe; mucibaka calyo wakapegwa zina lipya, liiminina ciimo cakwe cisandukide cipya. “Israel” ndezina liiminina kuti “mwanaa mwami Eloah.”\nOobu bulemu bulaabidwe kufumbwa kumuntu uuleka kupaila munzila yakukomba leza uusisidwe eeyo yakaatula kupaila kweelede kupegwa Mulengi wesu. Ibbala lyakuti “mungele” liiminina buyo kuti “mutumwa.”(22) Boonse aabo bateelela mulumbe uubacenjezya uujisi makani aa kkalenda lya Bbaibbele, batingaana aa Mwami Yahuwah: “Hena cili masimpe ncobeni eeci? Mbubuti mbocinga caba boobo? Ime nsyeyandi muntu uuti ndisweesye! Ino kuti . . .? Ino kuti . . .?” Kumamanino, ndalyaaba kuti, “kutali kuyanda kwangu, pele kuyanda Kwako akucitwe,” mpoonya balo balazunda mbweenya mbuli Jakobe mbwaakakoma. Alimwi mbweenya mbuli Jakobe, balalekelelwa, akwiitwa kuti mbana basankwa abasimbi ba Mwami, mbana ba Mwami wa bami.\nLwiito lwakulonga kuzwa mu Bbabbiloni, lupedwe nyika yoonse buno buzuba. Kufumbwa cibeela cabuumi cilijatikizyidwe mulwiito oolu: milimo yakuvwola mali, cikolo, cikombelo amukwasyi, azimwi zinjaanji. Nkaambo kakuti nyika yoonse injombede kutobela kkalenda lyaku Bbabbuloni lyakubalila mazuba akupima ciindi ca kupaila, bantu boonse beelede kuliyandila kwiimikila koli olikke. Kunyina mbungano pe ooko nkobagama aabo bakaitwa kuzwa anze. Mbweenya mbuli Elijah atalaa Mulundu wa Carmel, abalo beelede kwiimikila balikke kabatabilila kasimpe kalibotela aaka, kabayandide kuswaanganya bantu babatyompokezya pele kabakkazyikide camba muli Yooyo uulaa nguzu zyoonse zya kufutula muntu.\nKristu wakati, “Mbelele zyangu zilamvwa jwi Lyangu, ambebo ndilizizi, azyalo zilanditobela.”(23) “Nkozili azimwi mbelele, zitali mucimpati eeci. Azyalo ndiyoozileta, ziyoomvwa jwi Lyangu, eelyo ziyooba butanga bomwe, amweembezi omwe”(24) Aabo baambwa waawa mbaa Bakatolika baku Roma, ba Mozilemu, bamaJuuda, basikutongooka babamba Nsondo abaabo bakomba Mujibelo, ba Hindu, ba Buddhi, abamwi banjaanji; Mweembezi Mubotu ulaa mbelele Zyakwe zitanteene munyika yoonse. Boonse Bakwe ncobeni balateelela akutobela lwiito Lwakwe lwa kulonga kuzwa mu Bbabbiloni.(25)\nLino oolu lwiito lwasika kuli nduwe mukwesu. Yebo wiingula kuti nzi? Hena yebo wateelela lwiito lwa luse lukutamba kuti usale buumi. “Lino zyoonse nzyeekali kuyeeyela kuti zilaa mpindu, sunu ndazibona kuti nzyabuyo. Ncobeni, zintu zyoonse ndaziziba kuti nzyabuyo nkaambo kampindu mpati njeejana mukuzyiba kuti Yahushua Munanike ngo Mwami wangu. Nkaambo kanguwe ndasiya zyoonse akuzibona mbuli zifuse mukuti ndijane Kilisito, akujanika mulinguwe.”(26) Eena ngo Simalelo Mufutuli wesu? Nkocicili ciindi cakuti ubalisye akusimpa matende aako mukasimpe, pele kucinyina ciindi cakweenkela akulelema kumwi kotazyi cakusala. Ndeenya buyo eelyo mungele wane mu Ciyubunuzyo 18 napa lwiito lwamamanino, azyalo mbeta zya mapenzi zilalekelwa ali baabo bacikkede mumunzi wa Bbabbiloni. Eeco ciyooba “ciindi camapenzi aatanabwene kuzwa nikwaabede cisi kusikila ciindi eeco.” Nokuba boobo, “aciindi eeco bantu bokwenu bayoovwunwa, kufumbwa muntu uyoojanwa kalembedwe mubbuku.”(27)\nNaakamanizya kutondezya kuzunda kwa Bulelo bwa Kujulu atalaa bulelo bwa Lucifer leza uusisidwe, Yahushua utusiila mulumbe uucaalizya tobantu Bakwe. Majwi aakulwaizya aakujata maanka apedwe nduwe buno buzuba kuti:\n“Amubone, ndafwambaana kuboola! Ulilelekedwe ooyo uuswiilila majwi aabushinshimi aali mubbuku eeli!”... Amubone! Ndafwambaana kuboola, ndaboola ndaletelela abulumbu bwangu bwakulumbula muntu omwe-omwe kweendelanya anzyaakacita. Ndime Alufa a Omega, mutaanzi amusyaalizi, matalikilo amananino. Balelekwa aabo babamba milawo Yakwe, kutegwa bakazumizyigwe kusika kumusamu wabuumi, akunjila mumilyango ya munzi . . . Masimpe ndafwamba kusika.(28)\n“Akube boobo. Akube boobo, koboola, O Simalelo wesu Yahushua.”(29)\nMakani manjaanji aajatikizya nkondo yamulengalenga eeyi:\nNsabata ya Buzuba bwa Ciloba| Kubambulula Caalubila\n(1) Ciyubunuzyo 16:16 cigaminina kwaamba kuti: “Mpoonya walo wakabunganya bami mubusena bwiitwa mu ciHebulayo kuti, Amagedoni.” Ikuti Ciyubunuzyo nicakalembedwe mumulaka waci Hebulayo, aaka kaambo nikatakwe mulimo pe.\n(2) Bala mu 2 Makani 35:22.\n(3) “Wakali kuti mumoyo wako, “Ono ndatanta mujulu nkabikke cuuno cabwami bwangu nkakkale atala aanyenyezi zya Leza kujulu. Njookkazikwa acuuno cabwami bwangu, acilundu cakuswaanganina, ansonje eeni yacilundu cisalala. Ndatanta atala lyamakumbi, njoolicita kuti nkabe mbuli Sijulu wamajulu.” (Izaya 14:13,14.)\n(4) Ciyubunuzyo 18:1-5\n(5) Langa Appendix H.\n(6) Izaya 58:1\n(7) Izaya 58:2\n(8) Ba Roma 11:13\n(9) “Aboobo kuti inywe kamuli bokwa Kristu, nkokuti muli lunyungu lwa Abrahamu, alimwi muyookona kweendelanya acisyomyo caapegwa” (BaGalatiya 3:29).\n(10) Izaya 24:5\n(11) Aaya taali malailile kubantu babamba Nsabata mazubaano kuti batalike kusotoka mulawo akutyola Nsabata. Pele nkuyungizya kuyumya kuti kubamba Nsabata acili malailile aaciyandika. “Bulumbu bwa cinyonyoono ndufu” alimwi kunyina muntu uucizumanana kusotoka mulawo wakubamba Nsabata uyootambula cipego cokwa Yahuwah, eeco cipego “mbuumi butamani muli Yahushua, Munanike, Simalelo wesu” (BaRoma 6:23).\n(12) Kulonga 31:13-17\n(13) Izaya 58:3\n(14) Izaya 58:4-11\n(15) Izaya 58:12\n(16) Izaya 58:13-14\n(17) Langa Matalikilo 27.\n(19) Matalikilo 32:24\n(20) Matalikilo 32:26, 29-30\n(21) Matalikilo 32:27 a 28\n(22) The New Strong’s Expanded Dictionary of Bible Words, (Nashville: Thomas Nelson Publ., 2001) #4397 a #4398.\n(23) Johane 10:27\n(24) Johane 10:16\n(25) Kuli mpuwo iiyaa kukomena mubupaizi bwa Izilamu mazubaano yakuleka tunsiyansiya twa bamayi akuzyokela kumilumbe yabbuku lya Koran lilikke, kubelesya kkalenda lya mwezi azuba antoomwe. Pobwe lya Ramadani liiminina kuti “mwezi uupya; cimpayuma; ciyumu.” Nokuba kuti kkalenda lyamazubaano lyaba Mozilemu liyeeme buyo kubweende bwa mwezi ulikke; pele nokuba kuti pobwe lya Ramadani lilafwamba kusika mazuba 11 mumwaka uuli woonse uutobela, kutaanguna eelyo kkalenda lyakali kubelesya mwezi azuba antoomwe alimwi pobwe lya Ramadan lyakayeeme kuciindi camwaka cipya.\n(26) Bafilipo 3:8\n(27) Daniele 12:1, 2\n(28) Ciyubunuzyo 22:7, 12-14, 20a\n(29) Ciyubunuzyo 22:20b-21


Miss Hong Kong Wakajana Cintu Cibotu Kapati Kwiinda Buumi Bwaatala | Makani Aakuluula\nAMUBALE MU Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Myanmar Ndebele Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nNdakajana Cintu Cibotu Kapati Kwiinda Buumi Bwaatala\nAkaluulwa Aba Mina Hung Godenzli\nBuzuba bumwi masiku mu 1984, ndakacinca kuzwa kukuba mukubusi-kubusi buyo akuba muntu uulaampuwo kapati. Ndakasalwa kuba Miss Hong Kong. Cifwoto cangu cakali kubikkwa acivwumbyo camamagazini alimwi amiteende. Ndakali kwiimba, kuzyana, kukanana kumbele lyabantu banji, kuba amapulogilamu aacipekupeku, kusama zisani zibotu, alimwi akuba antoomwe abantu balemekwa kapati mbuli mweendelezi waku Hong Kong.\nMwaka wakatobela, ndakatalika kutola lubazu mumafilimu alimwi bunji bwaziindi ndime ndakali mukamwini filimu. Basimubweza twaambo bakali kuyanda kuzyiba makani aajatikizya ndime, basikufwotola bakali kuyanda cifwoto cangu, abalo bantu bakali kuyanda kuti kandijanika kujalula zisobano zyabo, kutenda malibboni aakujalula cintu cipya, kutambwa kucakulya casyikati, alimwi acakumazuba. Lyoonse ndime ndakali kubikkilwa kapati maano.\nPele mukuya kwaciindi, ndakabona kuti zyoonse eezyi tiizyakali kundikkomanisya kapati mbuli mbondakali kuziyeeyela. Kanji-kanji ndakali kutola lubazu mumafilimu aabikka buumi muntenda. Basikusobana mumafilimu baku Hong Kong tiibakali kuvwula kubelesya bantu bambi kuti kababasobanina tubeela tunoneezya pele tubikka buumi muntenda mbuli mbobakali kucita basikusobana bamufilimu ya Hollywood, aboobo mebo ndakali kulicitila tubeela ootu, mbuli kusotosya honda atala aamootokala. Bunji bwamafilimu ngondakali kusobana akali kutondezya bukkale bwakutalilemeka alimwi ankondo. Amwi akali kutondezya mizimo.\nMu 1995, ndakakwatwa kuli sikupanga mafilimu. Nokuba kuti ndakali kuboneka mbuli kuti ndakalijisi zintu zyoonse izyakali kukonzya kundipa kukkomana mbuli kuba abuumi bwaatala, buvwubi, alimwi amulumi wakali kundiyanda kapati—tiindakakkomene pe. Aboobo ndakacileka kusobana mumafilimu.\nKUYEEYA ZINTU NZYONDAKALI KUSYOMA KUBWANA\nNdakatalika kuziyeeya kapati zintu nzyondakali kusyoma kandicili mwana. Kuciindi eeco, mubuzuba bwamu Mujibelo bumwi abumwi, mebo amupati wangu musimbi twakali kuunka kuyooswaya mukwasyi umwi wa Bakamboni ba Jehova. Mbuli muzyali ba Joe McGrath, bakali kutuyiisya Bbaibbele antoomwe abana babo basimbi botatwe. Mukwasyi wabo wakalikkomene alimwi bakali kumvwana, alimwi “ba Joe” bakali kubalemeka bakaintu babo abana babo. Alimwi ndakali kukkomana kuunka ambabo kumiswaangano ya Bunakristo. Zimwi ziindi twakali kuunka kumiswaangano mipati. Eezyo zyakali ziindi zikkomanisya kapati. Ndakali kulimvwa kukwabililwa kuba akati ka Bakamboni.\nMukwiimpana, zintu zibi zyakali kundicitikila mumukwasyi wesu. Buumi mbobakali kupona bataata bwakabaletela mapenzi baama, aboobo bakalityompedwe kapati. Nondakali aamyaka yakuzyalwa iili 10, Baama bakaleka kuyanzana a Bakamboni ba Jehova. Mebo ndakazumanana nokuba kuti tiindakali kucita oobo amoyo woonse, pesi ndakabbapatizyigwa kandijisi myaka iili 17. Pele nokwakainda buyo kaindi kasyoonto, ndakanjila mubukkale buteelede ku Banakristo, aboobo tiindakacili kuyanzana ambungano.\nNowakainda buyo mucado wangu, baalu bobilo bamumbungano iyakali aafwaafwi ya Bakamboni ba Jehova bakandiswaya. Bakandipandulwida mbondakali kukonzya kupiluka kuli Jehova Leza, mpoonya bakapanga bubambe bwakuti mucizyi umwi misyinali uutegwa Cindy kandigwasyilizya. Aciindi eeci, ndakajisi buyo lusyomo lusyoonto, aboobo ndakamulomba kuti andigwasye kusinizya kuti Bbaibbele ndi Jwi lya Leza ncobeni. Wakanditondezya zikozyanyo zyabusinsimi bwamu Bbaibbele ibwakazuzikizyigwa. Mukuya kwaciindi, twakaba balongwe beni-beni, mpoonya wakandilomba kuti kandiiya Bbaibbele anguwe. Ndakazumina. Eeci ncecakali ciindi cakusaanguna kuzyiba kuti Jehova ngu Leza siluyando, walo uuyanda kuti kandikkomene.\nCiindi nondakatalika alimwi kuunka kumiswaangano ya Bunakristo, ndakajana kuti ndakali kukkomana kapati kuba a Bakamboni kwiinda mbondakali kukkomana kuba abantu mbotwakali kusobana limwi mumafilimu. Pele zintu izyakandicitikila kubwana zyakandipa kulimvwa kuti kunyina muntu ngondikonzya kusyoma, alimwi ndakali kulimvwa kubula mpindu. Umwi wamumbungano wakandigwasya ciindi naakanditondezya mu Bbaibbele mbondikonzya kulwana penzi lyakulimvwa boobu, alimwi ndakaba abalongwe beni-beni.\nCINTU CIBOTU KAPATI KWIINDA BUUMI BWAATALA\nMu 1997, mebo abalumi bangu twakalongela ku Hollywood, ku California, U.S.A. Kandili ookuya, ndakaba musungu kapati kugwasya bantu kuzyiba busongo bujanika mu Jwi lya Leza. Kuyiisya bantu Bbaibbele kwandipa kukkutila kapati kwiinda buumi bwaatala mbondakali kupona kaindi. Mucikozyanyo, mu 2002, twakaswaangana a Cheri, imweenzuma ngotwakali kumvwana limwi kaindi waku Hong Kong. Bunji bwazintu izyakatucitikila mubuumi zyakalikozyenye. Awalo wakali Miss Hong Kong kakwiindide mwaka omwe kanditanaba mebo. Mane buya ciindi nondakawina coolwe eeci, nguwakandisamika musini. Alimwi wakazootalika kutola lubazu kusobana mumafilimu mpoonya mukuya kwaciindi wakazooba sikupanga mafilimu akubeleka abapati-pati ibakazyibidwe kapati. Awalo wakalongelede ku Hollywood.\nCheri wakandeetezya kapati ciindi nondakazyiba kuti wakafwidwa musankwa iwakali kuyanda kumukwata akaambo kabulwazi bwamoyo. Kunyina luumbulizyo ndwaakajana kucikombelo cakwe caci Buddha. Mbubwenya mbuli ndime, wakali kupona buumi bwaatala kapati mbobakali kunyomenena bamwi, pele kunyina naakakkomene alimwi kunyina muntu ngwaakali kusyoma. Ndakatalika kumwaambila nzyondakaiya mu Bbaibbele, pele cakamukatazya kuzisyoma akaambo kazintu nzyaakaiya kucikombelo caci Buddha.\nMweenzuma Cheri kalibambilide kusobana mufilimu\nBumwi buzuba mu 2003, Cheri wakanditumina fooni kali ku Vancouver, Canada, nkwaakali kupangila filimu. Kakkomene kapati, wakandaambila kuti wakali kuyabweendeenda amootokala wakwe kubona busena mpoonya akutalika kupaila cakupozya kati: “Kondaambila, Ino nguni Leza wakasimpe? Ino nduwe ni zina lyako?” Aciindi eeco, wakaunka aŋanda ya Bwami akubona zina lyakuti Jehova. Wakalimvwa kuti oobu mbwiinguzi kuzwa ku Leza, aboobo wakayanda kuti abonane a Bakamboni ba Jehova cakufwambaana. Ndakapanga bubambe, mpoonya nokwakainda buyo mazuba masyoonto, wakaunka kuyooswaangana ambungano yamwaambo waci Chinese ku Vancouver.\nMpoonya nokwakainda ciindi wakandaambila kuti: “Aaba bantu balandibikkila maano ncobeni. Ndilakonzya kubaambila mbondilimvwa.” Ndakakkomana kapati nondakamvwa boobu, nkaambo ciindi Cheri naakali mumakwebo aakupanga mafilimu, kunyina naakali kuyanda kuba abalongwe. Cheri wakazumanana kujanika kumiswaangano. Pele mu 2005, wakazumina mulimo wakupanga mafilimu malamfwu obilo ku China, calo cakapa kuti ayandike kujokela ku Hong Kong. Cikkomanisya ncakuti mu 2006, Cheri wakaaba buumi bwakwe kuli Jehova akubbapatizyigwa amuswaangano wa Bakamboni ku Hong Kong. Nokuba kuti wakali kuyanda kumubelekela kapati Jehova, mulimo ngwaakali kucita wakupanga mafilimu wakapa kuti cimuyumine kapati kucita boobo alimwi eeci cakamupa kubula lukkomano.\nLUKKOMANO LUBOOLA AKAAMBO KAKUGWASYA BANTU\nMu 2009, buumi bwa Cheri bwakacinca cakumaninina. Wakasala kuleka kubeleka mulimo wakupanga mafilimu kutegwa acikonzye kumubelekela kabotu Jehova. Wakaba abalongwe banji mumbungano ya Bunakristo. Wakaba mukambausi waciindi coonse wamakani mabotu aa Bwami alimwi wakali kukkomana kapati kugwasya bantu kujana nzila mbotu yabuumi.—Matayo 24:14.\nMpoonya Cheri wakasala kwiiya mwaambo waci Nepalese kutegwa agwasyilizye kakamu ikakali kuyaabukomena kamwaambo waci Nepalese ku Hong Kong. Bunji bwabantu baambaula mwaambo waci Nepalese tababikkilwi maano mu Hong Kong alimwi balasampaulwa akaambo kakuti tabacizyi kabotu kwaambaula Chingisi naa mwaambo waci Chinese alimwi akaambo kakuti bajisi zilengwa ziindene. Cheri wakandaambila mbwaakali kukkomana akaambo kukugwasya bantu aaba kumvwisya Bbaibbele. Mucikozyanyo, bumwi buzuba naakali kukambauka kuŋanda aŋanda, wakaswaanganya mukaintu umwi waambaula mwaambo waci Nepalese iwakazyi buyo makani masyoonto kujatikizya Jesu, pele kunyina ncaakazyi kujatikizya Leza wakasimpe, Jehova. Cheri wakabelesya Bbaibbele kutondezya mukaintu ooyu kuti Jesu wakali kupaila kuli Usyi wakujulu. Ciindi mukaintu ooyu naakazyiba kuti wakali kukonzya kupaila kuli Leza wakasimpe, wazina lyakuti Jehova, wakajalula moyo wakwe akuzumina makani mabotu. Tiilyakalampa, mulumaakwe antoomwe amwanaakwe musimbi abalo bakatalika kwiiya Bbaibbele.—Intembauzyo 83:18; Luka 22:41, 42.\nCheri mazuba aano\nNondakabona Cheri mbwaakali kukkomana akaambo kakukambauka ciindi coonse, ndakalibuzya kuti, ‘Ino mebo ncinzi cindilesya kucita ncacita?’ Aciindi eeci, andime ndakali kukkala mu Hong Kong alimwi. Ndakayeeya kubambulula bukkale bwangu kutegwa ndicikonzye kutola lubazu mukuyiisya kabotu kasimpe kamu Bbaibbele. Ndajana kuti kubaswiilila bantu alimwi akubagwasya kumvwisya Jwi lya Leza cindipa lukkomano lwini-lwini.\nNdajana kuti kugwasya bantu kumvwisya Jwi lya Leza cindipa lukkomano lwini-lwini\nMucikozyanyo, ndakacikonzya kwiiya Bbaibbele amukaintu umwi waku Vietnam walo iwakaluuside ciindi coonse alimwi kanji-kanji wakali kulila. Lino zintu uzilanga munzila yeelede alimwi ulakkomana kapati kuyanzana abantu bamumbungano.\nToonse tobilo, mebo a Cheri twakajana cintu cibotu kapati kwiinda buumi bwaatala. Nokuba kuti kubeleka mulimo wakupanga mafilimu wakali kukkomanisya alimwi wakatupa kuba ampuwo, ikuyiisya bantu kujatikizya Jehova Leza cilakkomanisya kwiinda, nkaambo cipa kuti alemekwe. Twaabona ncobeni mbwaali aamasimpe majwi aa Jesu aakuti: “Kupa kulakkomanisya kapati kwiinda kupegwa.”—Milimo 20:35.\nBakubusi ibanji ibabona mbuli kuti basola kuba abukkale bumwi, mubwini batobela buyo bukkale bwakukona.


1 Bakorinto 8 | Bbaibbele Lili a Intaneti | Bbaibbele lya Busanduluzi Bwanyika Mpya\n8 Lino kujatikizya zyakulya zituulwa kumituni: tulizyi kuti toonse tulijisi luzyibo. Luzyibo lupa kulisumpula, pele iluyando lulayaka. 2 Nokuba kuti umwi uyeeya kuti ulicizyi cintu cimwi, tanacizyiba kabotu pe kweelana ambwayelede kucizyiba. 3 Pele ikuti umwi kamuyanda Leza, ooyu ulizyibidwe anguwe. 4 Lino ikujatikizya kulya zyakulya zituulwa kumituni, tulizyi kuti mutuni kunyina mbuubede munyika, akuti kuli buyo Leza mwini-mwini omwe. 5 Nkaambo nokuba kuti nkobali aabo baitwa kuti “baleza,” kufwumbwa naa nkuujulu naa anyika, mbubonya mbokuli “baleza” banji “abami” banji, 6 kulindiswe kuli buyo Leza omwe Taateesu, ooyo wakalenga zyintu zyoonse alimwi swebo ngotuponena; alimwi kuli buyo Mwami omwe, Jesu Kilisito, ooyo wakabelesyegwa kulenga zyintu zyoonse akuti aswebo tulengwe. 7 Nokuba boobo, tabali bantu boonse balujisi luzyibo oolu pe; pele bamwi, akaambo kakuti bakali kutola lubazu muzyintu zijatikizya mituni, nobalya cakulya babona mbuli kuti cakulya eeco capaizyigwa mituni, alimwi akaambo kakuti manjezyeezya aabo taasimide, alasofwaala. 8 Pele cakulya tacikatupi kuswena afwaafwi a Leza; ikuti naa katutalyi, tatusweekelwi cintu cili coonse, alimwi ikuti naa katulya, tatujani mpindu iili yoonse. 9 Pele amucenjele lyoonse kuti lwaanguluko ndomujisi lwakulisalila lutabi cilebyo kuli baabo batajisi nguzu. 10 Nkaambo ikuti naa umwi wakubona yebo oojisi luzyibo kokkede akulya cakulya mutempele lyamituni, sena manjezyeezya aamuntu ooyo uutasimide taakoomukulwaizya kutalika kulya zyakulya zituulwa kumituni? 11 Mubwini, kwiinda muluzyibo lwako, imuntu ooyo uutasimide ulanyonyoonwa, imunyoko ooyo ngwaakafwida Kilisito. 12 Aboobo nomubisizya ibanyoko akunyonganya manjezyeezya aabo aatasimide, mubisizya Kilisito. 13 Aboobo ikuti naa ncondilya cilamutyompya mukwesu, tandikalyi limbi nyama alimwi pe, kutegwa nditatyompyi mukwesu.


AMUBALE MU Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Macedonian Malagasy Maltese Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Zulu\nTimgad—Imunzi Wakanyonyoonwa Uyubununa Mbowakabede\nSIKULINGULA masena umwi musongo wakagambwa kapati. Munkanda yaku Algeria, kwakali ŋanda yabana Roma iyakali kwiiminina luzundo lwabo yalo yakavwikkidwe amusenga. Ciindi ba James Bruce baku Scotland nobakaibona ŋanda eeyi mu 1765, tiibakazyiba kuti bakaimvwi amatongo aamunzi wabana Roma walo wakayakidwe mu Africa nkoili Kunyika, idolopo lyansiku lya Thamugadi, pele lino liitwa kuti Timgad.\nNikwakainda mwaanda wamyaka, mu 1881, basikuvwukkula zyakaindi baku France bakatalika kuvwukkula zintu zyakayobwedwe kabotu mumatongo aamunzi wa Timgad. Nokuba kuti ciindi nobakabubona busena oobu tiibwakali kuboneka kabotu, bantu ibakali kukkala mumo bakali bukkede. Pele ino ncinzi cakapa kuti bana Roma bayake munzi uusumpukide boobu mubusena buli boobu? Alimwi nciiyo nzi ncotukonzya kwiiya kuzwa kumunzi ooyu wansiku alimwi abantu bakali kukkala mumo?\nMUNZI IWAKAYAKWA AKAAMBO KATWAAMBO TWACISI\nCiindi bana Roma nobakatalika kweendelezya zisi zili mu Africa nkoili Kunyika mumwaanda wamyaka wakusaanguna B.C.E., bakatalika kukazyigwa abasimutuntuli bamwi. Mbuti bana Roma mbobakali kukonzya kubamba luumuno abantu mbobakajana mubusena oobu? Cakusaanguna, basikalumamba ibakazwa munkamu iitwa kuti, Third Augustan Legion bakayaka minzi minji iikwabilidwe amabaya alimwi amasena aabasikugatela mumalundu alo mazuba aano aali kunyika kwacisi ca Algeria. Kumane, bakazooyaka dolopo lya Timgad, pele lino kabajisi makanze aaindene.\nMubwini, bana Roma bakayaka dolopo lya Timgad kuti kalikkalwa abasikalumamba ibakacileka mulimo, pele dolopo eeli bakaliyaka kabajisi makanze aakoongelezya bantu mbobakajana mubusena oobu. Makanze aabo akazwidilila. Mukuya kwaciindi, buumi bubotu bwamudolopo lya Timgad, bwakatalika kubakkomanisya bantu bakubusena oobu balo ibakatalika kucita makwebo mudolopo eeli. Kabalombozya kukkala mudolopo lya Timgad imwakali kukkala buyo bana Roma balikke, bantu banji bakubusena oobu bakazumina kunjila mulimo wabusikalumamba munkamu yabana Roma kwamyaka iili 25 kutegwa balo amikwasyi yabo beelele kuba basicisi bana Roma.\nAkaambo kakutakkutila kuba buyo basicisi bana Roma, bana Africa bamwi bakaba azyuuno zyaatala mudolopo lya Timgad alimwi amadolopo amwi aakali kweendelezyegwa abana Roma. Makanze aabucenjezu aabana Roma aakoongelezya bantu bakubusena oobu akazwidilila cakuti nokwakainda buyo cisela camwaanda wamyaka kuzwa nolyakayakwa dolopo lya Timgad, bantu banji ibakali kukkala mumo bakali bana Africa.\nBANA ROMA MBOBAKOONGELEZYA BANTU\nMisyika iyakajisi minsende alimwi amasena aazyuuno\nMbuti bana Roma mbobakazwidilila koongelezya bantu bakubusena oobu cakufwambaana? Kaambo kamwi nkakuti, bakali kukulwaizya muzeezo wakuti basicisi beelede kweelana, eeyi ninjiisyo yakali kuyiisyigwa asitwaambo twacisi muna Roma wazina lya Cicero. Nyika yakaapaulwa bweelene akati kabasikalumba bakaleka milimo bana Roma alimwi abana Africa. Idolopo eeli lyakayakidwe kabotu amaanda aazitina, ŋanda imwi aimwi kaiyakidwe abusena bukkwana mamita aali 20 mumabazu oonse alimwi kwakali tuzila tusyoonto twakali kwaandaanya maanda. Kuyaka maanda munzila iili boobo kwakali kubakkomanisya kapati bantu ibakali kukkala mumo.\nMbubwenya mbocakabede mumadolopo manji aabana Roma, bantu bakali kuswaangana mumabbuwa aakumusyika ikwakali bantu banji kutegwa bamvwe twaambo tupya alimwi akusobana zisobano. Bantu ibakali kukkala mucimpayuma munsi-munsi amalundu, cakutadooneka bakali kweezyeezya mbocakali kukkomanisya kweendeenda mutuzila twakajisi ziluli ciindi nokupya kapati naa kulikkomanisya mumasena aabuleya aakusambila ooko ikwakali kuvwuuma meenda. Ambweni bakali kweezeezya kuti balikkede mumabali-bali aameenda apooma kumwi kabaizya abeenzinyina. Kweelede kuti kulimbabo zintu zili boobu zyakali mbuli ziloto buyo.\nCibumbwa cijisi baleza botatwe atala ciimikidwe acuumbwe\nMabbuwa aakusobanina aalo akali kubelesyegwa koongelezya bantu. Eeli bbuwa lyakali kukkwana bantu basika ku 3,500, kubikkilizya abantu banji bazwa mudolopo lya Timgad alimwi amadolopo aakabazingulukide. Kabatanatalika kusobana, basizisobano bakali kubatondezya basikweebelela izilengwa zyabana Roma zyalo kanji-kanji izyakali kubikkilizya micito yakoonana naa nkondo.\nBukombi bwabana Roma abwalo bwakalijisi lubazu lupati. Ansi alimwi akubwaanda bwamasena aakusambila kwakazekawidwe zintu zyeebeka izyakali kucitika lyansiku. Mbokunga kusamba cakali cilengwa ciyandika icakali kucitwa abuzuba, aasyoonto-syoonto bantu bakooko bakabuzyibila bukombi bwabana Roma alimwi abaleza babo. Makanze aabo aakucinca bana Africa kutalika zilengwa zyabana Roma akazwidilila kapati cakuti zibumbwa izyakali kubikkwa azyuumbwe zyakalijisi madeekko aabaleza botatwe babantu bakubusena oobu alimwi zyakalijisi abaleza babana Roma.\nDOLOPO LYEEBEKA LYALOBA CAKUTAYEEYELA\nKuzwa ciindi Mwami Trajan waku Roma naakatalisya dolopo eeli mu 100 C.E., bana Roma bakali kukulwaizya bantu bamu Africa nkoili Kunyika kulima maila, kupanga mafwuta aamaolifa alimwi awaini. Kakutanainda ciindi, mucooko eeci mumwakali kuzwa maila, mafwuta aamaolifa alimwi awaini. Zintu eezyi zyakali kuyandika mubulelo boonse bwabana Roma. Mbubwenya mbuli madolopo amwi, idolopo lya Timgad lyakazwidilila mubulelo bwabana Roma. Mukuya kwaciindi, bantu bakavwula kapati mu Timgad, alimwi idolopo lyakakomena akwiindilila mabaya aakali kukwabilila dolopo.\nBantu ibakali kukkala mudolopo alimwi abamukamwini busena, bakazwidilila kapati akaambo kakucita makwebo abana Roma, pele balimi bakubusena oobo tiibakagwasyigwa kapati pe. Mumwaanda wamyaka watatu C.E., kweendelezyegwa calunya alimwi akuyaatala kwamitelo kwakapa kuti balimi basyoonto-syoonto bazange. Bamwi akati kabo ibakali kunjila cikombelo ca Katolika, bakatalika kunjila cikombelo ciitwa kuti Donatists, ikabunga kabantu ibakali kulyaamba kuba Banakristo bakalisungula kumana makulo mu Cikombelo ca Katolika.—Amubone kabbokesi kakuti, “ Bana Donatists—‘Cikombelo Cakubeja.’”\nNokwakainda myaanda yamyaka kakuli manyongwe akati kazikombelo, nkondo zyamasi alimwi akulwanwa abantu bazwa kuzisi zimbi, bulelo bwabana Roma bwakabula nguzu zyakweendelezya zisi zyaku Africa nkoili Kunyika. Kuzoosika mumwaanda wamyaka wacisambomwe C.E., bana Arab bakubusena oobu bakalyuumpa dolopo lya Timgad, mukuya kwaciindi lyakalubwa cakumaninina kwamyaka iili 1,000.\nMalembe aaci Latin aakalembedwe kuti: “Kuvwima, kusamba, kusobana, kuseka—oobu mbobuumi!”\nBasikuvwukkula zyakaindi ibakajana busena aawo mpolyakabed dolopo lya Timgad, bakaseka nobakabona malembe aaci Latin ngobakajana. Malembe aaya akali kwaamba kuti: “Kuvwima, kusamba, kusobana, kuseka—oobu mbobuumi!” Kujatikizya malembe aaya, syaazibwene mumakani aakaindi uumwi waku France wakaamba kuti eeci “citondezya buumi ambweni butakwe makanze, pele bamwi mbobabona kuti mbobuumi bwini-bwini.”\nMasimpe ngakuti, bana Roma bakali kupona buumi buli boobu kwaciindi cili mbocibede. Paulo, imwaapostolo Munakristo wamumwaanda wamyaka wakusaanguna, wakaamba kujatikizya buumi mbobakali kupona bwakuti “atulye akunywa, nkaambo kayi juunza tuyoofwa.” Nokuba kuti bakali kukomba, bana Roma bakali kuyandisya kulikkomanisya, tiibakali kubikkila maano kuzyiba cini ncobakali kuponena. Paulo wakacenjezya Banakristonyina kuti beelede kubacenjelela bantu bali boobu ciindi naakaamba kuti: “Muteenwi pe. Kuyanzana kubyaabi kunyonganya zilengwa zibotu.”—1 Bakolinto 15:32, 33.\nNokuba kuti bantu bamudolopo lya Timgad bakapona myaka iili 1,500 yainda, bantu tabanacinca kujatikizya mbobabubona buumi. Bantu banji mazuba aano babikkila buyo maano kubuumi bwacecino ciindi. Kulimbabo, kupona mbuli mbobakali kupona bana Roma cilagwasya nokuba kuti eeco cilakonzya kubaletela mapenzi. Pele Bbaibbele lilatwaambila caantangalala makani aagwasya noliti: “Zintu zicitika munyika eeyi ziyaabucinca.” Aboobo litukulwaizya ‘kutaibelesya cakumaninina nyika.’—1 Bakolinto 7:31.\nMatongo aadolopo lya Timgad apa bumboni kukaambo kakuti kujana lukkomano lwini-lwini mubuumi takuyeeme aakupona kweelana amalembe aalya aakavwikkilwa mumusenga wamu Africa nkoili Kunyika. Muciindi caboobo, kuyeeme aakupona kweelana aciyeekezyo camu Bbaibbele cakuti: “Inyika ilamana antoomwe azisusi zyanjiyo, pele ooyo uucita kuyanda kwa Leza unooliko lyoonse mane kukabe kutamani.”—1 Johane 2:17.\nBana Donatists—‘Cikombelo Cakubeja’\nBusena bwakubbapatizyila bwaku Timgad ncikono ca “Bunakristo” cadolopo eeli\nKumbo aadolopo lya Timgad kuli tongo lyacikombelo ceebeka ilijisi busena bwakubbapatizyila. Tongo eeli nciyeekezyo cakuti mumwaanda wamyaka wane C.E., mudolopo eeli bantu banji bakali bacikombelo caba Donatists—kabunga “Kabanakristo” ikakalizandula kuzwa kucikombelo ca Katolika.\nBana Donatists kunyina nobakali kuyanda kuti bulelo bwabana Roma kabunjilila mumakani aacikombelo. Bakali kulibona kuba ‘basicikombelo cakasimpe,’ icitali canyika. Cuusisya ncakuti micito yabo yakali kukazyanya ambobakali kulyaamba. Bana Donatists bakalijatikizyidwe mumanyongwe aabanamaleya, mutwaambo twacisi alimwi bakali kugwasilizya balimi basyoonto-syoonto kuzangila bamukamwini nyika alimwi abasimitelo bana Roma, calo cakapa kuti baleke kukkomaninwa abeendelezi. Nokuba kuti bakali kulitaminina kutaba banyika, bana Donatists bakaba ‘cikombelo cakubeja.’—Johane 15:19.\nAmwiiye twaambo tobilo tukonzya kumupa kusyoma ncolyaamba Bbaibbele kujatikizya buumi bubotu bwakumbele.


Makani Aachoonzyo Alubo Aasyomeka | Kubala Akuyiisya\nMakani Aachoonzyo Alubo Aasyomeka\nCHIFWIINSYO: Belesya bumboni busyomeka kuti baswiilizi bamvwisisisye makani ngulikwaamba.\nBelesya mabbuku aasyomeka. Makani ngwaamba ayelede kuzwa muJwi lyaLeza alubo kuti kazikonzeka, abale kuzwa muBbayibbele. Kuti kuli kwaamba makani aazyasayensi, zyakazwa munyuzi, zyakachitika mubuumi naakuti amwi makani, baachoonzyo chakuti makani ngwaamba ngakasimpe akuti ayendelana aachiindi.\nAbelesye kabotu mabbuku. Pandulula lugwalo kweendelana amakani aaluzyungulukide, mulumbe wamuBbayibbele amabbuku aapupululwa ‘amuzike musyomesi uuchenjede.’ (Mt. 24:45) Kuti wabelesya makani aali mumabbuku aatapupululwi aambunga, utaachinchi pe naakuti kwaamba zisiyene amakanze aamulembi.\nUtayindilizyi twaambo naakuti myeelwe yazintu. Bona kuti “bamwi bantu” batabi “bantu biingi,” “chimwi chiindi” chitabi “chiindi choonse” akuti “kulakonzeka” atabi “mbukubede.”\nGwasya baswiilizi bakamvwisisisye kaambo. Nwaamana kubala lugwalo naakuti kwaamba amwi makani, buzya mubuzyo naakuti kwaamba chikozyano chigwasya baswiilizi kuti bamvwisisisye nzulikwaamba.\nNulibambila kuya kukukambawuka, yeeyela mibuzyo njukonzya kuswaana akuyanduulisisya mbukonzya kusandula. Kuti muntu wakubuzya mubuzyo pesi kutayizi pe nsandulo, mubuzye kuti uyanda kuyoowayanduulisiya makani aayo mpawo uzoomusandule.\nKubala Akuyiisya—Makani Aachoonzyo Alubo Aasyomeka


Levitiko 7 IBBAIB63 - Ngooyu mulao wacipaizyo candubo. - Bible Search\nAmwi makani aazipaizyo\n1-Ngooyu mulao wacipaizyo candubo. Ncintu cisalalisya loko. 2-Cipaizyo candubo cijayigwe nkukonya oko nkobajayila cipaizyo cakutenta, abulowa bwakwe busansailwe acipaililo cakuzyunguluka. 3-Mafuta aaco oonse atentwe, amucila, alufuko, 4ansa zyobile amafuta aazyo aabambene acikungu, alulyaŋanga lwamuni; zyoonse zigwisigwe antoomwe ansa. 5-Mupaizi azitente acipaililo. Ncipaizyo candubo citentelwa Jehova, 6-Baalumi boonse akati kabapaizi bacilye. Ciligwe mubusena busalalisya. Ncintu cisalalisya loko. 7-Cipaizyo candubo cilikozyene acipaizyo cazibi; zyoonse zilijisi mulao omwe. Mupaizi uumanya milandu ancico, cilaba cakwe. 8Alimwi mupaizi uutuula cipaizyo camuntu cakutenta, itobo lyacipaizyo ncatuuzya cilaba camupaizi. 9-Acipaizyo cabusu ciyokelwa muciyokelo, acoonse cikangwa mucikangilo nanka acibulo, ncamupaizi uucipaizya, acibweze. 10Zipaizyo zyoonse zyabusu, neziba zivwelene amafuta neziba ziyumu, zilaba zyabana ba-Aroni. Boonse kabeelene.\n11-Alimwi ngooyu mulao wazipaizyo zyakutontozya ziletelwa Jehova. 12-Na muntu wapaizya cilumbyo, antoomwe acilumbyo apaizye azinkwa zitakwe bumena zikandidwe amafuta, azibunge zitakwe bumena zinanikidwe mafuta, azibunge zyabusu bunante buvwelene amafuta. 13-Alimwi antoomwe azipaizyo zyakutontozya zyakulumbya apaizye zinkwa zila abumena. 14-Kucipaizyo cakwe agwisye cinkwa comwe, cibe cilumbyo ca-Jehova; eco cilaba camupaizi uusansaila bulowa bwazipaizyo zyakutontozya. 15-Anyama yacipaizyo cakutontozya cakulumbya cileelede kuligwa mubuzuba obo mbubonya bwakupaizya; takweelede kusyaala mane cifumo pe. 16-Pele na cipaizyo cakwe ncacikonkezyo na cipaizyo camoyo, ilaligwa mubuzuba bwakupaizya, alimwi iisyaala inooligwa mubuzuba butobela bwabili, 17pele na kwasyaala nyama mubuzuba bwatatu, ileelede kutentwa mumulilo. 18-Na kwaligwa nyama yacipaizyo cakwe cakutontozya mubuzuba obo bwatatu, oyo uupaizya takoonootambulika nekuba kweelezegwa bululami. Cilaba cisesemyo, ayooyo uucilya uyooba amulandu.\n19Nyama iiguma cintu neciba comwe cisofweede tiiligwi, ileelede kutemwa mumulilo, Boonse bantu basalala balakonzya kulya nyama, 20-pele kufumbwa muntu uulya nyama yazipaizyo zyakutontozya zya-Jehova naacili abusofwaazi, oyo muntu uleelede kutandwa muciinga cakwe, 21-Alimwi na muntu waguma cintu cimwi acimwi cisofweede, mbuli busofwaazi bwamuntu na busofwaazi bwamunyama uusofweede na cisesemyo cisofweede, nkabela amana kuguma walya nyama yazipaizyo zyakutontozya zya-Jehova, oyo muntu uleelede kutandwa k uciinga cakwe,\n22Lino Jehova wakaambila Musa kuti, 23-Ambila bana ba-Israyeli kuti, Mutalyi mafuta pe, naaba mafuta aaŋombe naaba aambelele naaba aampongo. 24Mafuta aamunyama uulifwida nanka uulumwa alakonzya kubelesegwa milimo imwi, pele kuligwa takoonooligwa pe. 25Nkaambo kufumbwa muntu uulya mafuta aaŋombe bantu nzebatentela Jehova, oyo muntu uleelede kutandwa kuciinga cakwe. 26-Abwalo bulowa, tamweelede kubulya abuniini mumakalilo aanu oonse, nebuba bulowa bwamunyama nebuba bulowa bwamuyuni. 27Kufumbwa muntu uulya bulowa, oyo muntu uleelede kutandwa kuciinga cakwe.\n28Alimwi Jehova wakaambila Musa kuti, 29-Ambila bana ba-Israyeli kuti, Kufumbwa uupaizizya Jehova cipaizyo cakutontozya, aletele Jehova cipaizyo cakwe, Agwisye mucipaizyo cakutontozya 30-cakutentela Jehova akucileta amaanza aakwe mwini. Alete mafuta akatiti, kuti katiti kavukuzigwe kunembo lya-Jehova, cibe cipaizyo cakuvukauzya. 31-Lino mupaizi atente mafuta acipaililo, pele katiti kalaba ka-Aroni abana bakwe. 32-Alimwi mweendo wacikungu walulyo muleelede kuugwisya muzipaizyo zyakutontozya, mupe mupaizr. 33Kufumbwa muntu wabana ba-Aroni uupaizya bulowa bwazipaizyo zyakutontozya amafuta aazyo, mweendo wacikungu walulyo ncaabilo cakwe. 34-Nkaambo katiti kavukuzigwa amweendo wacikungu walulyo cipaizigwa, zyoonse ndazigwisya muzipaizyo zyakutontozya nzebaleta bana ba-Israyeli, ndazipa Aroni mupaizi abana bakwe. Ngumulao walyoonse akati kabana ba-Israyeli. 35Ncecaabilo ca-Aroni acaabilo cabana bakwe akati kazipaizyo zitentelwa Jehova; neebakapegwa mubuzuba bwakubikwa mumilimo yabupaizi bwa-Jehova. 36-Jehova wakalailila kuti bapegwe ncico kubana ba-Israyeli mubuzuba obo naakabananika mafuta. Ngumulao walyoonse mumazyalani aabo oonse.\n37-Ngooyo mulao wacipaizyo cakutenta, acipaizyo cabusu acipaizyo cazibi, acipaizyo candubyo, acakusalazya, azipaizyo zyakutontozya. 38Njemilao Jehova njaakalailila Musa mucilundu ca-Sinai, mubuzuba obo naakalailila bana ba-Israyeli kuti baletele Jehova zipaizyo zyabo, munkanda ya-Sinai.


Kaambo Ncoiyandika Milimo Yaaŋanda\nSinsimuka! | No. 3 2017\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Greenlandic Gujarati Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Macua Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Tsonga Turkish Twi Ukrainian Vietnamese Waray-Waray Wolaita Xhosa Yoruba Zulu\nLUGWASYO KUMUKWASYI | KUKOMEZYA BANA\nMumikwasyi imwi, bana beelede kugwasyilizya kubeleka milimo yaaŋanda, alimwi balacita oobo kakunyina kutongooka. Mumikwasyi iimbi, bazyali babona kuti bana tabeelede kubeleka milimo minji, abalo bana balakkomana ciindi nobatapegwi milimo yakubeleka aŋanda aboobo bana tabaibeleki kabotu milimo yabo.\nBasikuvwuntauzya bakubona kucinca ooku muzisi zinji, mwalo bana mobayanda buyo kulya kakunyina kubeleka. Umwi muzyali wazina lya Steven wakaamba kuti: “Mazuba aano, bana balekwa buyo kuti kabasobana zisobano zyaavidiyo, kubelesya Intaneti, alimwi akweebelela TV. Zisyoonto zintu nzyobalangilwa kuti balakonzya kubeleka.”\nIno muyeeya buti? Sena milimo yaaŋanda iyandika ncobeni—ikutali buyo akaambo kakusalazya aŋanda pele alimwi kutegwa mwana akomene kabotu?\nBazyali bambi balawayawaya kupa bana milimo yaaŋanda, kwaambisya ciindi mwana najisi bubi aziiyo zyakucikolo zyayelede kucitila kuŋanda alimwi-amilimo imwi yakucikolo iicitwa bakotoka. Nokuba boobo, amulange-lange bubotu buboola.\nKubeleka milimo yaaŋanda kupa kuti mwana akomene kabotu. Bana babeleka milimo yaaŋanda balalangilwa kuti balakonzya kuzwidilila kucikolo alimwi eeci tacigambyi pe. Kubeleka milimo yaaŋanda kugwasya mwana kuba alusyomo muzintu nzyacita, kuba amaano, alimwi akulilemeka kabotu—zintu zyalo ziyandika mukwiiya.\nKubeleka milimo yaaŋanda kugwasya bana kuba amuuya wakubelekela bamwi. Bantu bamwi bakabona kuti bana babeleka milimo yaaŋanda balakonzya kubeleka milimo yakugwasya mucilawo mobakkala baakukomena. Eeci tacigambyi, nkaambo milimo yaaŋanda ibapa kuti kababikka ziyandika zyabamwi mubusena bwakusaanguna. Kulubazu lumbi, ba Steven, ibaambwa kumatalikilo aacibalo, bakaamba kuti: “Ikuti bana kabatabeleki milimo iili yoonse, banakuyeeya kuti beelede kubelekelwa buyo, alimwi bayakukomena amizeezo iitali kabotu kujatikizya buumi bwakumbele bwamikuli alimwi akubeleka canguzu.”\nKubeleka milimo yaaŋanda kupa kuti kube lukamantano mumukwasyi. Kwiinda mumilimo njobabeleka aaŋanda, bana balazyiba kuti balayandika mumukwasyi alimwi akuti bali amukuli mumukwasyi. Bana tabakonzyi kuba amizeezo iili boobu ikuti bazyali kababikkila kapati maano kumilimo yakucikolo iicitwa bakotoka kwiinda milimo yaaŋanda. Amulibuzye kuti, ‘Ino cigwasya buti kuti mwanaangu wabamba cilongwe ciyumu atiimu yabbola akucileka kumvwana amukwasyi?’\nAmutalike bana kabacili baniini. Bamwi baamba kuti bazyali beelede kupa bana milimo yaaŋanda bakkwanya myaka yotatwe. Bamwi balombozya kuti kabajisi myaka yobilo naa kabatanasika aawo. Kaambo nkakuti, bana baniini balakkomana kubeleka abazyali babo alimwi akwiiya nzyobacita.—Njiisyo yamu Bbaibbele: Tusimpi 22:6.\nAmubape milimo kweelana aciimo cabo. Mucikozyanyo, mwana uujisi myaka yotatwe ulakonzya kubwezelela zyakusobanya, kusalazya zintu zyatikilwa maanzi, naa kubamba zisani ziyanda kuwasyigwa. Bana ibakomena-komena balakonzya kusalazya muŋanda, kusanzya mootokala, alimwi akubamba cakulya. Amubeleke kweelana amilimo njakonzya kucita mwanaanu. Mulakonzya kugambwa kubona mwanaanu mbwakonzya kwiibeleka milimo yaaŋanda cabusungu.\nAmubone milimo iiyandika kusaanguna kucita. Eeco cilakonzya kuyuma ciindi mwanaanu abuzuba najisi ziiyo zinji zyakucikolo nzyayelede kucitila aŋanda. Nokuba boobo, bbuku litegwa The Price of Privilege, lyaamba kuti: “Kucileka kupa bana milimo yaaŋanda akaambo kakuti bana bali mumagiledi mapati ncitondezyo cakuti tiimwalanga milimo iiyandika kusaanguna kucita.” Mbubonya mbokwaambwa kale kumatalikilo, kubeleka milimo yaaŋanda kugwasya bana kuba basicikolo bali kabotu. Alimwi kubeleka milimo yaaŋanda kubapa kulibambila ciindi baakuba amikwasyi yabo.—Njiisyo yamu Bbaibbele: Bafilipi 1:10.\nAmubikkile maano kumakanze muciindi camulimo wabelekwa. Cilakonzya kutola ciindi kutegwa mwanaanu amanizye kuubeleka mulimo kwiinda mbomwali kuyanda. Alimwi mulakonzya kubona kuti mulimo tiiwabelekwa kabotu kweelana ambomwali kuyanda. Ikuti naa caba boobo, mutaubeleki ndinywe mulimo. Makanze aanu taali akuti mulimo ubelekwe mbuli mboukonzya kubelekwa amuntu mupati pele ngakugwasya mwanaanu kwiiya kuba amukuli alimwi akuzyiba lukkomano ndoukonzya kuleta mulimo.—Njiisyo yamu Bbaibbele: Mukambausi 3:22.\nAmubikkile maano kububotu buboola. Bantu bamwi baamba kuti kubbadela mwana kutegwa acite mulimo waaŋanda kumuyiisya kuba amukuli. Bamwi baamba kuti cipa kuti bana babikkile buyo maano kuli ncobakonzya kujana kuzwa kumukwasyi kutali ncobakonzya kuucitila. Alimwi balacenjezya akuti mwana ulakonzya kukaka kubeleka milimo yaaŋanda ikuti kajisi mali—citondezya kuti bubotu bwamilimo yaaŋanda tabukalibonyi. Ino twiiya ciiyo nzi? Inga cabota kuti mali ngapegwa mwana kaatali akaambo kamilimo yaaŋanda.\n“Koyiisya mwana inzila njayelede kweendela; noliba leelyo aakukomena takazwi mulinjiyo pe.”—Tusimpi 22:6.\n“Musinizye zintu ziyandika kapati.”—Bafilipi 1:10.\n“Taakwe cintu ciinda kubota kunze lyakuti muntu kakkomana mumilimo yakwe.”—Mukambausi 3:22.\n“Milimo yaaŋanda ipa kulimvwa kuyanda kubelekela mukwasyi. Ciindi mukwasyi wesu nowamanizya kubeleka milimo yaaŋanda buzuba bumwi—ambweni milimo yaalubuwa naa muŋanda—tulimvwa kukamantana akumvwana. Umwi aumwi wabeleka, alimwi cipa kulimvwa kabotu.”—Ba Steven.\n“Kupa bana besu basimbi milimo yaaŋanda kabacili baniini kwabagwasya kucikonzya kuliponena lwabo beni mbobayaabukomena. Tulasola kubaambila kuti mukwasyi uli mbuli kabunga kabelekela antoomwe. Ciindi swebo tobazyali notwiilanga kabotu milimo yaaŋanda, cilabagwasya abalo bana kucita mbubwenya oobo.”—Ba Stephanie.\nMAKANI AAYEEME AMUTWE UULI ACIVWUMBYO Bbaibbele—Sena Masimpe ‘Lyakasololelwa a Leza’?\nMAKANI AAYEEME AMUTWE UULI ACIVWUMBYO Bbaibbele—Lililuzi Mumbazu Zyoonse\nLUGWASYO KUMIKWASYI Kaambo Ncoiyandika Milimo Yaaŋanda\nSena Tulijisi “Bongo Bwabili”?\nKUBUZYA-BUZYA Sikupanga Mapulogilamu Aamu Kkompyuta Ulapandulula Mbwaakatalika Kusyoma Muli Leza\nNCOLYAAMBA BBAIBBELE Bangelo\nSENA CAKALENGWA BUYA? Boya Bwakanyama Kategwa Sea Otter\nIno Inga Bandipa Buti Lwaanguluko Lunji?\nMabala Amusale naa muyanda kukkopa zyakamwaigwa SINSIMUKA! No. 3 2017 | Sena Bbaibbele Mubwini Lyakazwa Kuli Leza?\nNo. 3 2017 | Sena Bbaibbele Mubwini Lyakazwa Kuli Leza?\nSINSIMUKA! No. 3 2017 | Sena Bbaibbele Mubwini Lyakazwa Kuli Leza?\nKuyiisya Bana Kumvwida\nMbomukonzya Kuyiisya Bana Kulicesya


Isaya 38 | Bbaibbele lili a Intaneti | Bbaibbele lya Busanduluzi Bwanyika Mpya\nKuciswa kwa Hezekiya ambwaakapona (1-22)\nLwiimbo lwakulumba (10-20)\n38 Kumazuba aayo Hezekiya wakaciswa kapati cakuti wakali afwaafwi kufwa.+ Musinsimi Isaya+ imwana wa Amozi wakaboola kulinguwe akumwaambila kuti, “Mboobu mbwaamba Jehova: ‘Kobapa malailile bamuŋanda yako, nkaambo yebo ulafwa; tokoopona pe.’”+ 2 Eelyo Hezekiya wakacenguluka, walanzya busyu bwakwe kubwaanda akutalika kupaila kuli Jehova kati: 3 “Akaka ndakukomba, O Jehova, koyeeya+ mbondali kweenda kumbele lyako cakusyomeka acamoyo woonse,+ akuti ndali kucita zintu zibotu mumeso aako.” Mpoonya Hezekiya wakatalika kulila kapati. 4 Mpoonya jwi lya Jehova lyakamusikila Isaya kaliti: 5 “Kopiluka ukaambile Hezekiya kuti,+ ‘Mboobu mbwaamba Jehova Leza wa Davida sikale wako: “Ndaumvwa mupailo wako.+ Ndaibona misozi yako.+ Eelyo ndilakuyungizyila myaka iili 15 kumazuba aabuumi bwako,+ 6 alimwi ndilakuvwuna yebo alimwi amunzi ooyu mumaanza aamwami wa Asuri, alimwi munzi ooyu ndilaukwabilila.+ 7 Nceeci citondezyo kuzwa kuli Jehova kutondezya kuti Jehova ulacicita ncobeni eeci ncaamba:+ 8 Ndilacita kuti cimvwule cili aamatantilo* aa Ahazi icaselemukide kale akaambo kazuba cijokele musyule ntaamu zili kkumi.”’”+ Aboobo izuba lyakajokela musyule ntaamu zili kkumi aamatantilo aawo cimvwule mpocakaselemukide. 9 Ngaaya makani ngaakalemba Mwami Hezekiya wa Juda, ciindi naakacisidwe alimwi akupona kubulwazi bwakwe. 10 Ndakaamba kuti: “Mazuba aabuumi bwangu naacili akatiNdilanjila mumilyango ya Cuumbwe.* Ndilanyangwa myaka yabuumi bwangu iisyeede.” 11 Ndakaamba kuti: “Tandikamuboni pe Ja,* inzya Ja munyika yabaumi.+ Kunyina limbi nondiyoobabona bantuCiindi nendinooli abaabo bakkala mubusena mozimanina zintu zyoonse. 12 Cikkalilo cangu cazyulwa akugusyigwa kulindime+Mbuli tente lyamweembezi. Ndavwunga buumi bwangu mbubonya sikusuma mbwavwunga cisani;Wandikosola mbuli mbozikosolwa ntali zyacibelesyo cakusumya. Kuzwa ciindi noulibonya mumuni wazuba kusikila masiku yebo uluujisi kundimaninizya.+ 13 Ndilalibatamika kusikila mafwumofwumo. Mbubonya mbuli syuumbwa, walo uluujisi kupwayaula mafwuwa aangu oonse;Kuzwa ciindi noulibonya mumuni wazuba kusikila masiku yebo uluujisi kundimaninizya.+ 14 Mbubonya mbuli kamembya naa kanco ndiluujisi kulila;+Ndiluujisi kukuluma mbubonya mbuli nziba.+ Meso aangu aalemede alanga kujulu kandaamba kuti:+ ‘O Jehova, ndapenga citaambiki;Koba mugwasyi wangu!’*+ 15 Ino inga ndaamba nzi? Walo wandaambila alimwi wacicita. Myaka yabuumi bwangu yoonse ndeenda cakulibombyaAkaambo kakupenga kapati mumoyo. 16 ‘O Jehova, bantu boonse balapona akaambo kazintu eezyi,*Alimwi mulinzizyo momuli buumi bwamuuya wangu. Yebo uyoondiponya akundipa kuti ndizumanane kupona.+ 17 Bona! Muciindi cakuba aluumuno ndakapenga kapati;Pele akaambo kakuti yebo ulandiyanda kapati,Wakandivwuna kumulindi walunyonyooko.+ Zibi zyangu zyoonse wazisowela kusyule lyako.*+ 18 Nkaambo Cuumbwe* tacikonzyi kukulemeka,+Lufwu talukonzyi kukutembaula pe.+ Aabo baselemukila mucilindi tabakonzyi kulangila kusyomeka kwako.+ 19 Baumi, inzya baumi, mbabakonzya kukutembaula,Mbubonya mbondicita mebo obuno buzuba. Usyi bana ulakonzya kupa kuti bana bakwe babe aluzyibo kujatikizya kusyomeka kwako.+ 20 O Jehova, kondifwutula,Eelyo tuyakwiimba nyimbo zyangu atuntimbwa+Mazuba oonse aabuumi bwesu kuŋanda ya Jehova.’”+ 21 Mpoonya Isaya wakaamba kuti: “Amulete cibunge cankuyu ziyumu mumunanike acuute, kutegwa apone.”+ 22 Hezekiya wakabuzyide kuti: “Ino kuli citondezyo nzi cakuti ndiyakuunka kuŋanda ya Jehova?”+\n^ Ambweni matantilo aaya akali kubelesyegwa kubala ciindi.\n^ “Ja” nkufwiinsyigwa kwazina lyakuti Jehova.\n^ Mu Chihebrayo, “Koba cisinizyo cangu.”\n^ Nkokuti, zisyomezyo zya Leza alimwi amilimo yakwe.\n^ Naa “Yebo wagusya zibi zyangu zyoonse kumbele aameso aako.”


Matalikilo 7 IBBAIB63 - Lino Jehova wakaambila Nowa - Bible Search\nMatalikilo 6 Matalikilo 8\nNowa mbwaakanjila mubwaato akuvunwa Kuzambangulwe\n1-Lino Jehova wakaambila Nowa kuti, Njila mubwaato, webo abeŋanda bako boonse, nkaambo nduwe olike ngombwene kuti uliluleme mumeso aangu akati kabasyasunu. 2-Tolelela banyama bamisyobo yoonse iisalala, musanu ababili mumusyobo umwi aumwi, beenze abazyazi, Abalo banyama batasalali, tola bobile bobile, beenze abazyazi. 3Abalo bayuni bakujulu, tola musanu ababili mumusyobo umwi aumwi, beenze anseke, kuti ulondole inyungu zyabo ansi. 4-Nkaambo kwasyaala mazuba aali musanu aabili buyo, lino njoowisya imvula ansi mazuba aali makumi one, isikati amasiku, nkabela njoozizaanya baumi boonse mbendakalenga ansi. 5-Mpawo Nowa wakacita zyoonse Jehova nzyaakamulailila.\n6Nowa kajisi myaka iili myanda iili musanu aumwi, izambangulwe nilyakasika ansi. 7-Lino Nowa wakanjila mubwaato, walo abanakwe abana bakwe abamukabana bakwe, kuti bavunwe kumaanzi aazambangulwe. 8Nkabela banyama basalala, abanyama batasalali, abayuni, abauka boonse bayavula ansi, 9akati kamisyobo yoonse biyo mwakanjila mubwaato kuli-Nowa bobile bolile, mweenze amuzyazi, mbubonya mbuli Leza mbwaakalailila Nowa. 10Lino mazuba aali musanu aabili naakamana, maanzi aazambangulwe akasika ansi.\n11-Mumwaka wamyanda iili musanu aumwi wabuumi bwa-Nowa, mumwezi wabili, mubuzuba bwakumi amusanu aabili bwamumwezi, tusensa toonse twamatoolo twakasinkuka, azyalo zipulo zyakujulu zyakajalulwa. 12Nkabela mucobocobo wakali kuwa ansi mazuba aali makumi one, isikati amasiku. 13Mubuzuba obo mbubonya Nowa wakanjila mubwaato, walo, a-Semu a-Hamu a-Jafeti bana ba-Nowa, amuka-Nowa, abanakazi botatwe babana bakwe. 14Bakatolelela banyama bamisyobo yoonse, iŋombe zyamisyobo yoonse amisyobo yoonse yabauka bayavula ansi, amisyobo yoonse yabayuni, atuyuni toonse twamisyobo misyobo. 15Boonse bakanjila mubwaato kuli-Nowa, bobile bobile bamisyobo yoonse iili abuumi. 16-Nkabela abo ibakanjila bakali beenze abazyazi bamisyobo yoonse, mbubonya mbuli Leza mbwaakamulailila. Mpawo Jehova wakamujalila.\n17Lino izambangulwe lyamaanzi lyakali ansi mazuba aali makumi one, nkabela maanzi akavula, akasumpula bwaato akubutola kujulu kuzwa ansi. 18-Maanzi akavwandauka, avula loko ansi, aboobo bwaato bwakali kuya bweenda atala amaanzi. 19-Maanzi akavwandauka loko malaa ansi, mane lumwi malundu malamfu oonse aamunyika akabbila. 20Elyo maanzi akacili kuvwandauka mane akaba abulamfu bwatukokola tuli ikumi amusanu, twakusotoka zilundu zyoonse. 21-Lino baumi boonse baputa ansi bakafwa, nebaba bayuni neziba iŋombe nebaba banyama nebaba bauka bayavula ansi, abalo bantu boonse. 22-Boonse ibakali ampemo zyakuyooya, boonse ibakali anyika injumu, boonse buyo bakafwa. 23-Boonse baumi bakali ansi bakaziminganizigwa, nebaba bantu neziba iŋombe nebaba bauka nebaba bayuni bakujulu. Boonse bakaziminganizigwa. Kwasyaala Nowa alike abaabo mbaakali abo mubwaato. 24-Nkabela maanzi akali kuvwandauka ansi mazuba aali mwanda amakumi osanwe.


Matalikilo 15 IBBAIB63 - Amane makani ayo, ijwi - Bible Search\nMatalikilo 14 Matalikilo 16\nCizuminano Leza ncakatangana a-Abramu\n1-Amane makani ayo, ijwi lya-Jehova lyakasika kuli-Abramu mucilengano, liti, Utayoowi, Abramu; ndime intobo yako, bulumbu bwako buyooba bupati loko. 2Pele Abramu wakati, O Mwami Jehova, uyoondipanzi? Nsijisi mwana, asikulya izina lyaŋanda yangu ngooyu Eliezere wakuDamasko. 3Alimwi Abramu wakati, Bona! Tondipede lunyungu, aboobo muzike wamuŋanda yangu nguuyoondilida izina. 4-Mpawo ijwi lya-Jehova lyakamusikila, liti, Oyu muntu takooyoolya izina lyako pe, mwanaako uuzyalwa mumaala aako nguuyoolya izina lyako. 5-Lino wakamutola anze, wati, Langa kujulu, ubale tunyenyeezi, na ulakonzya kutubala. Nkabela wakamwaambila kuti, Mbubonya obo mbuluyooba lunyungu lwako. 6-Mpawo wakasyoma Jehova, nkabela lusyomo lwakwe lwakeelezegwa mbuli bululami.\n7-Lino wakamwaambila kuti, Ndime Jehova iwakakugwisya ku-Uri wamucisi caba-Kasidi, kuti nkupe nyika eyi, uivube. 8-Pele wakati, O Mwami Jehova, ndaziba buti kuti njooivuba. 9Wakamuvwiila kuti, Undiletele impwizi iili amyaka yotatwe, impongo iili amyaka yotatwe, mugutu uuli amyaka yotatwe, inziba ankwilimba. 10Elyo wakamuletela ezi zyoonse, wazyaandula akati, wabika cipanzi cimwi acimwi kucipanzinyina, pele bayuni takwakabaandula pe. 11Lino makubi naakaseluka kuzoolya nyama, Abramu wakaatanda.\n12-Lino nekwakaba kumabbililo aazuba, ŋonzi zyakamujaya Abramu, alimwi wakawidwa mudima uusia mbi uuyoosya. 13-Elyo wakaambila Abramu kuti, Koziba calusinizyo kuti, basilunyungu lwako bayooba beenzu mucisi cimbi. Oko bayooba bazike, nkabela bayoobapenzya myaka iili myanda yone. 14-Pele oyo musyobo uubanjizya mubuzike njooubeteka, lino kusule lyaceeci bayoopola ambono zinji. 15-Ayebo, uyoosika kulibamauso caluumuno, uyoozikwa muboongozi bubotu. 16-Nkabela bayooboola okuno mumusela wane, nkaambo milandu yaba-Amori tiina kuzula,\n17Lino izuba nelyakamana kubbila, kwakasia mbi, nkabela kwakaboneka mulilo uusuka alampi lyamulilo, zyakainda akatikati kazipanzi. 18-Mubuzuba obo Jehova wakatanga cizuminano a-Abramu, wati, Lunyungu lwako ndalupa nyika eyi, nkokuti nyika yoonse kuzwa kumulonga wa-Egepita kusikila kumulonga mupati, mulonga Firate, 19nyika yaba-Keni ayabaKenizi ayaba-Kadimoni, 20ayaba-Hiti, ayaba-Perizi, ayaba-Refaimu, 21ayaba-Amori, ayaba-Kanana, ayaba-Girigasi ayaba-Jebusi.


Ncondakasala Kucita Nondakacili Mwana—Kugwasya Bantu Baku Cambodia | Yakwiiya\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nNdakajisi buyo myaka yakuzyalwa iili kkumi mu 1985 ciindi bana ibakazwida ku Cambodia nobakasika kucikolo nkondakali kwiiya ku Columbus, Ohio, mucisi ca U.S.A. Mwana umwi musankwa wakali kukonzya kwaamba mabala masyoonto aamu Cingisi. Kwiinda mukubelesya zifwanikiso, wakatalika kundaambila bantu mbobakali kupenzyegwa, kujaigwa, alimwi ambobakali kutija. Ndakali kulila masiku nondakali kuyeeya kujatikizya bana aaba. Ndakali kuyanda kuti kandibaambila makani aajatikizya bulangizi bwa Paradaiso alimwi abubuke, pele tiibakali kukonzya kumvwa mwaambo ngondakali kukanana. Nokuba kuti ndakali buyo mwana musankwa muniini, ndakasala kwiiya mwaambo waci Cambodian kutegwa kandaambila basicikoloma makani aajatikizya Jehova. Aciindi eeco tiindakazyi pe buumi bwangu mbobwakali kuyakuba kumbele akaambo kakusala ooku.\nKwiiya mwaambo waci Cambodian kwakali kukatazya. Ziindi zyobilo ndakali kuyanda kucileka kwiiya mwaambo ooyu, pele Jehova wakandiyumya-yumya kwiinda mubazyali bangu. Mukuya kwaciindi, bamayi bangu alimwi abasicikoloma bakatalika kundikulwaizya kuba amulimo uusumpukide. Pele mebo ndakali kuyanda kuba mupainiya, alimwi ndakasala ziiyo zyakusekondali izyakali kuyakundigwasya kujana mulimo uubelekwa ciindi cisyoonto kutegwa ndikacikonzye kuzuzikizya mbaakani yangu. Ndakotoka kucikolo, ndakali kubeleka mumulimo wakukambauka antoomwe abapainiya bamwi. Alimwi ndakalisungula kuyiisya basicikolo ibakali kwiiya Cingisi—kusala ooku kwakandigwasya kapati kumbele.\nNondakaba amyaka yakuzyalwa iili 16, ndakamvwa makani aakali kujatikizya kabunga ikakali kubelesya mwaambo waci Cambodian mu Long Beach, California, mucisi ca U.S.A. Ndakaswaya ookuya alimwi akwiiya kubala mwaambo waci Cambodia. Mbondakamanina buyo cikolo, ndakaba mupainiya alimwi ndakazumanana kukambaukila bantu ibakali kukanana mwaambo waci Cambodian ibakali kukkala afwaafwi ankondakali kukkala. Kuzikusika ciindi nondakali amyaka yakuzyalwa iili 18, ndakali kuyeeya kulongela ku Cambodia. Bwakacili busena bubi kukkala, pele ndakalizyi kuti kwakali buyo bantu basyoonto akati kabantu ibali 10 miliyoni ibakali kukkala mu Cambodia ibakamvwide kale makani mabotu aa Bwami. Aciindi eeco, mucisi coonse kwakali buyo mbungano yomwe iyakajisi basikumwaya ibali 13. Ndakaswaya cisi ca Cambodia ciindi cakusaanguna nondakali amyaka yakuzyalwa iili 19. Nokwakainda myaka yobilo ndakasala kuyakukkala mucisi eeci. Ndakajana mulimo uubelekwa ciindi cisyoonto wakusandulula akuyiisya Cingisi kutegwa kandiligwasya mumulimo wangu. Mukuya kwaciindi, ndakajana mukaintu iwakajisi mbaakani izikozyenye ambaakani zyangu. Antoomwe twakkomana kugwasya bantu banji bamu Cambodia kulyaaba kuli Jehova.\nJehova wandipa ‘nzyuuyanda moyo wangu.’ (Int. 37:4) Kugwasya bantu kuba basikwiiya ngomulimo uuletela lukkomano kwiinda milimo yoonse. Mumyaka iili 16 njondakkala mu Cambodia, kabunga kasyoonto akaya ikakajisi babelesi ba Jehova ibakali 13 kakomena akuba mbungano izili 12 atubunga 4 ituli mumasena aali kulamfwu!—Akaluulwa aba Jason Blackwell.